Susah nak faham sifir politik Umno

Tahun 2021 kemungkinan besar ialah tahun Pilihan Raya Umum ke-15 (PRU15) diadakan.Apakah PRU15 adalah penyelesaian bagi Malaysia supaya kerajaan dapat berfungsi dengan stabil dan baik?Kekalahan Umno-Barisan Nasional (BN) pada PRU14 mengubah lanskap politik negara sepenuhnya.Umno tidak lagi dapat menjadi kerajaan bersama BN kerana hampir kesemua parti komponennya MCA, MIC dan Gerakan kalah teruk.Meskipun Umno masih mendapat kerusi Parlimen terbanyak, tapi sekadar menjadi parti pembangkang terbesar negara.Para pimpinan Umno dan ahlinya barangkali sudah terlupa pengalaman 22 bulan menjadi pembangkang selepas 11 bulan kembali menjadi kerajaan bersama parti-parti komponen Perikatan Nasional (PN).Dan siapakah punca yang membawa Umno menjadi pembangkang?Keinginan Umno menjadi abang besar semula di dalam politik Malaysia tidaklah menghairankan.Sudah lebih 60 tahun Umno menjadi “abang besar”, memang susah menjadi adik di dalam gabungan kerajaan PN.Realitinya, Umno tidak dapat membentuk kerajaan secara bersendirian, begitu juga BN.Hanya dengan rakan barunya PAS dan Bersatu beserta sokongan GPS dan parti-parti di Sabah, Umno menukar statusnya daripada parti pembangkang kepada salah satu parti kerajaan semula.Sebenarnya ini adalah satu kemajuan.Tapi bagi sebahagian pimpinan Umno yang pernah merasai hidup sebagai abang besar sehingga kehilangannya di PRU14, ini barangkali adalah satu penghinaan.Oleh sebab itu, sebahagian Umno ini ingin membuang rakan-rakan baru yang membawa mereka kemajuan ini kerana mereka terasa apa yang dibawa ialah penghinaan dan bukannya kemajuan.Apakah hidup sebagai adik di dalam kerajaan lebih hina daripada hidup sebagai abang besar di blok pembangkang?Entahlah, sifir sebahagian orang Umno susah difahami.Kini, sebahagian orang Umno ini menuntut PRU15.Persoalannya, bagaimana PRU15 dapat menyelesaikan masalah Umno tidak dapat menjadi abang besar di dalam kerajaan jika memilih untuk bergaduh dengan rakan-rakan barunya iaitu PAS dan Bersatu?Apakah sebahagian orang Umno ini merasakan MCA dan MIC akan memenangi kerusi yang banyak sehingga BN mampu kembali menjadi kerajaan secara bersendirian?Bagaimana mereka hendak mencapai hasrat ini sedangkan GPS dan parti-parti di Sabah tidak lagi menjadi sebahagian daripada BN? Itu satu lagi sifir yang susah difahami.Jika keinginan menjadi abang besar di dalam kerajaan adalah matlamat utama sebahagian orang Umno ini, bagaimana kerjasama dengan PKR dapat merealisasikan impian ini dengan Anwar Ibrahim yang pastinya tidak akan berkompromi kerusi perdana menteri?Bagaimana sifir ini dapat diselesaikan juga menjadi satu persoalan.Ataupun sebahagian orang Umno ini sudah mendapat sifir untuk bekerjasama dengan DAP bagi menghadapi PRU15 kerana kedua-dua parti ini tidak akan bertembung kerusi sepertimana mereka akan bertembung kerusi dengan PAS dan Bersatu?Jika begitu, apakah Umno tidak berfikir tentang sifir para pengundi Melayu?Apakah undi mereka akan pergi ke Umno yang sudi bekerjasama dengan DAP?Atau undi itu akan beralih ke PAS dan Bersatu yang enggan bekerjasama dengan DAP?Umno pernah menguasai kerajaan selama 60 tahun lamanya dan mereka cukup berpengalaman.Mungkin ada sifir politik yang Umno sahaja nampak, tapi orang lain tak nampak.Memang indah pengalaman 60 tahun menerajui kerajaan Malaysia. Mana boleh banding dengan pengalaman 22 bulan menjadi pembangkang?Bukan salah pimpinan Umno – parti terbesar orang Melayu ini menjadi parti pembangkang di PRU14.Ini semua salah pengundi kena tipu dan tersilap pangkah.Barangkali itulah sifirnya.Dan mungkin itulah yang memacu keyakinan meluap-luap sebahagian pimpinan Umno bahawa pengalaman pahit 22 bulan sebagai pembangkang tidak akan berulang jika PRU15 diadakan sekarang dengan mengambil sikap berkonfrontasi dengan rakan-rakan yang membantunya naik semula ketika ia terjatuh gaung.Ini gambit yang susah difahami oleh kita, yang tidak cukup pengalaman untuk mempertikaikan permainan parti politik tertua negara.


Penulis lirik terkenal Bob Lokman meninggal dunia

Penulis lirik, pelakon dan pelawak Mohd Hakim Lokman atau lebih dikenali Bob Lokman, 58, meninggal dunia di kediamannya di Kubang Kerian, di sini, hari ini.
Beliau meninggal dunia kira-kira 3 petang tadi dipercayai akibat komplikasi jantung.
Adiknya, Nazir Hakim Lokman, 32, ketika dihubungi Bernama mengesahkan perkara itu.
“Jenazah dijangka dikebumikan selepas solat Isyak di Tanah Perkuburan Islam  Pulau Hilir Kubang Kerian,” katanya.
Bob Lokman meninggalkan seorang balu, Relawati Daud dan tujuh anak.
Beliau terkenal sebagai penulis lirik beberapa lagu popular seperti Isabella dendangan kumpulan Search dan Taman Rashidah Utama nyanyian Wings.


Jawi siasat penganjuran 'Thai Hot Guy'

Jabatan Agama Islam Wilayah Persekutuan (Jawi) diarahkan untuk bekerjasama dengan pihak berkuasa bagi menjalankan siasatan berhubung penganjuran program melibatkan kumpulan dikenali sebagai ‘Thai Hot Guy’ yang dilaporkan akan berlangsung di sebuah premis di ibu negara pada 30 Mac ini.
Menteri di Jabatan Perdana Menteri (Hal Ehwal Agama) Mohd Na'im Mokhtar berkata penganjuran program itu adalah bertentangan dengan ajaran Islam serta tatasusila masyarakat.
“Dalam suasana umat Islam menyambut ketibaan bulan Ramadan yang dipenuhi dengan kemuliaan, penganjuran acara berkenaan adalah amat mendukacitakan serta tidak bertanggungjawab,” katanya dalam kenyataan di sini hari ini.
Mohd Na'im berkata selaku pihak berkuasa agama di Wilayah Persekutuan, JAWI tidak akan berkompromi dengan sebarang perbuatan yang bertentangan dengan ajaran Islam serta undang-undang yang sedang berkuat kuasa.
Beliau berkata pihaknya juga menerima laporan serta maklum balas masyarakat berkaitan penganjuran acara itu yang akan diadakan di sebuah premis di Jalan Tun Razak di sini.
Ahad lepas, poster pelancaran acara itu yang menampilkan lelaki berpakaian wanita disiarkan di media sosial, sekali gus mengundang reaksi negatif pelbagai pihak.


97% dewasa, 86.3% remaja lengkap divaksinasi

Sebanyak 97% atau 22,707,144 individu dewasa di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, sejumlah 98.4% atau 23,039,780 individu dewasa pula telah menerima sekurang-kurangnya satu dos vaksin.Sementara itu, 86.3% atau 2,716,048 populasi remaja berumur 12 hingga 17 tahun telah melengkapkan vaksinasi mereka, manakala 89.8% atau 2,826,761 telah menerima sekurang-kurangnya satu dos suntikan vaksin.Dalam pada itu, 150,357 dos suntikan vaksin diberikan semalam melibatkan 8,649 suntikan dos lengkap, 5,408 dos pertama dan 136,300 pula suntikan dos penggalak.Perkembangan itu menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 53,828,128 dos.Jumlah kumulatif dos penggalak kini sebanyak 2,728,294.


Bekas MKT Umno yakin Anwar akan beri keadilan kepada Najib

Bekas ahli Majlis Kerja Tertinggi (MKT) Umno, Lokman Noor Adam yakin Perdana Menteri Anwar Ibrahim akan memberi keadilan sewajarnya kepada Najib Razak yang kini sedang menjalani hukuman penjara.
Najib yang juga bekas perdana menteri pada Julai 2020 dijatuhkan hukuman penjara 12 tahun dan denda RM210 juta selepas didapati bersalah atas tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd.
Hukuman itu dibacakan hakim Mahkamah Tinggi, pada ketika itu, Mohd Nazlan Mohd Ghazali apabila mahkamah mendapati pihak pembelaan gagal membuktikan kes melampaui keraguan munasabah.
Hukuman itu dikekalkan apabila rayuan Najib yang juga bekas ahli Parlimen Pekan itu turut ditolak di Mahkamah Rayuan sebelum dimuktamadkan di Mahkamah Persekutuan pada 23 Ogos lalu.
Lokman berkata, keputusan terhadap kes Najib yang menyebabkan beliau dipenjara seolah-olah wujud konspirasi untuk menganiaya bekas presiden Umno itu memandangkan terdapat elemen konflik kepentingan.
Katanya, konflik kepentingan ini melibatkan kedudukan Nazlan sebagai hakim dalam kes SRC dan persoalan timbul apabila beliau tidak mengisytiharkan konflik kepentingan itu dan kini sedang disiasat oleh Suruhanjaya Pencegahan Rasuah Malaysia (SPRM).
"Hari ini yang menyebabkan dia (Najib) dipenjara ialah kerana Nazlan tidak didakwa, jadi penglibatannya jelas menunjukkan ada konspirasi dan niat jahat untuk menganiaya Najib.
"Saya yakin sekarang ini dia akan mendapat pembelaan yang sewajarnya menerusi bukti-bukit baru yang sebelum ini tidak diterima," katanya kepada MalaysiaNow.
Terdahulu, Lokman yang mewakili NGO Gabungan Gerakan Keadilan Untuk Najib hari ini menghantar memorandum kepada Menteri Undang-Undang dan Reformasi Institusi, Azalina Othman Said untuk memohon semakan laporan SPRM terhadap Nazlan dan didedahkan kepada umum.
Berdasarkan memorandum itu, kerajaan mengambil tindakan sewajarnya terhadap Nazlan kerana didakwa melakukan beberapa pelanggaran undang-undang  melibatkan Kanun Keseksaan, Akta SPRM 2009 dan Kod Etika Hakim 2009.
"Kami percaya bahawa Najib telah dizalimi dan tindakan mendakwa dan menghukum beliau adalah sesuatu yang telah dirancang," katanya selepas menyerahkan dokumen itu kepada pegawai tugas-tugas khas menteri undang-undang dan reformasi institusi, Gan Wen Shen di pekarangan luar bangunan Parlimen.


Pendirian Saifuddin berhubung Sosma bercanggah dengan prinsip PH, kata DAP

Ahli Parlimen Damansara dari DAP Gobind Singh Deo hari ini menggesa rakannya dari Pakatan Harapan (PH), Menteri Dalam Negeri Saifuddin Nasution, supaya mempertimbangkan semula pendirian mengenai Akta Kesalahan Keselamatan (Langkah-Langkah Khas) 2012, menyifatkan ia bertentangan dengan pendirian gabungan secara keseluruhannya dan mengakui undang-undang tersebut sebagai "bermasalah".
Dalam satu kenyataan, Gobind berkata PH sangat konsisten dalam menyeru pembaharuan.
"Apabila berdepan dengan perundangan yang bersifat menindas, perbincangan mesti diadakan dan pandangan-pandangan yang berbeza perlu dipertimbangkan dan bergerak ke hadapan selaras dengan desakan kita untuk melakukan pembaharuan," katanya.
Pada 13 Disember, Saifuddin berkata pada sidang media bahawa kerajaan tidak berhasrat untuk mengkaji semula akta kontroversi itu, yang lebih dikenali dengan Sosma.
Beliau berkata Sosma membenarkan proses mahkamah berlaku, dengan mengatakan di bawah Sosma, tempoh tahanan "hanya 28 hari" berbanding undang-undang sebelumnya, Akta Keselamatan Dalam Negeri.
Malahan Saifuddin berkata, tangkapan di bawah Sosma hanya dilakukan selepas  proses "risikan dan bukti yang diperolehi”.
Gobind berkata walaupun undang-undang diperlukan untuk menangani keselamatan negara, namun sifat Sosma yang "bersifat menindas" tidak boleh dinafikan.
Beliau turut memetik kenyataan pada 2019 oleh Perdana Menteri Anwar Ibrahim bahawa Sosma harus dipinda dan ditambah baik untuk manfaat ramai kerana ia disifatkan "terlalu keras".
Beliau juga merujuk Seksyen 4 akta itu yang membenarkan seseorang ditahan sehingga 28 hari tanpa akses mahkamah.
"Oleh itu, tiada semak dan imbang kuasa terhadap pihak berkuasa penyiasatan dalam tempoh tersebut. Ini membuka peluang terjadinya penderaan bukan sahaja dalam isu tangkapan yang salah bahkan semasa siasatan dijalankan yang mana tidak boleh dibiarkan berlaku.
"Sepatutnya perlu ada proses yang membolehkan seseorang ditahan mendapat akses ke mahkamah dalam tempoh itu. Kerana itulah kami dalam PH mengundi untuk menentang usul yang dibawa oleh menteri dalam negeri pada 23 Mac sebelum ini bagi melanjutkan Seksyen 4(5) Sosma di Parlimen," katanya.
Malahan, beliau menambah walaupun selepas seorang tertuduh didakwa di mahkamah, masih terdapat masalah lain yang jika digabungkan, boleh menyebabkan tahanan berdepan proses memakan masa "bertahun-tahun lamanya di mahkamah".
“Proses perbicaraan dan rayuan adalah panjang, bermakna tertuduh dalam kes seperti ini akan ditahan dalam tempoh yang tidak dapat ditentukan, walaupun selepas terbukti tidak bersalah yang pastinya keras dan menindas.
"Sudah tentu banyak yang perlu dilakukan untuk menghapuskan aspek kejam Sosma ini," katanya.


74 lagi korban Covid-19 dicatat, kes baru kembali jangkau angka 6,000

Malaysia merekodkan kes baru sebanyak 6,440 menjadikan kes keseluruhan Covid-19 meningkat sebanyak 685,204.Selangor kekal mencatat kes harian tertinggi sebanyak 2,095 disusuli Negeri Sembilan (870), Kuala Lumpur (816), Johor (592), Sarawak (536), dan Perak (357).Hanya Putrajaya (2) dan Perlis (2) sahaja yang mencatatkan kes satu digit hari ini.Negara juga mencatat sebanyak 6,861 kes sembuh menjadikan jumlah keseluruhan kes sembuh meningkat kepada 615,326.Kes aktif dengan kebolehjangkitan pula kini berjumlah 65,602.Dalam pada itu, 894 pesakit ditempatkan di unit rawatan rapi (ICU) termasuk 451 orang memerlukan bantuan alat pernafasan.Malaysia turut mencatat 74 lagi korban akibat Covid-19, menjadikan jumlah mangsa yang maut meningkat kepada 4,276.


Antivaksin sanggup bayar klinik dapatkan sijil tidak sah untuk nikmati kelonggaran SOP

Berikutan kelonggaran prosedur operasi standard (SOP) yang diberikan kerajaan kepada penerima dua dos vaksin Covid-19 golongan antivaksin yang menolak mengambil suntikan dilihat semakin berani sehingga mahu membayar beberapa klinik swasta demi mendapatkan sijil vaksin.Difahamkan, modus operandi mereka ialah membayar untuk dos berkenaan namun tidak mahu disuntik.Mereka hanya mahukan sijil vaksin yang membolehkan mereka menikmati kemudahan yang disediakan kepada penerima dua dos vaksin.Media sosial hangat dengan pendedahan sebuah klinik swasta dipercayai di Pulau Pinang yang mendedahkan pihaknya menerima banyak permintaan golongan antivaksin yang mahu membayar untuk vaksin, namun tidak mahu disuntik.Bayaran sehingga RM1,000 sanggup ditawarkan golongan tersebut.MalaysiaNow cuba menghubungi klinik berkenaan untuk mendapatkan maklumat lanjut namun tidak berjaya.Klinik itu menerima pujian orang ramai apabila tidak berkompromi soal integriti perubatan mereka.Bagaimanapun, Presiden Persekutuan Persatuan Doktor Perubatan Swasta Malaysia (FPMPAM), Dr Steven Chow mengesahkan kepada MalaysiaNow wujudnya cubaan-cubaan seperti itu.“Ya kami sedar mengenai usaha-usaha untuk melangkaui sistem.“Persekutuan menentang mana-mana doktor yang bersetuju dengan amalan yang tidak beretika ini. Setakat pengetahuan kami, ahli-ahli FPMPAM sentiasa menolak permintaan individu-individu yang tidak bertanggungjawab ini,” katanya kepada MalaysiaNow.Steven berkata, ahli-ahli FPMPAM sentiasa mengikuti amalan perubatan yang beretika.Tiada data rasmi diperoleh namun katanya, perkara itu dilaporkan oleh rangkaian ahli-ahli FPMPAM.Terdahulu, kemudahan kepada penerima dua dos diumumkan bekas perdana menteri, Muhyiddin Yassin.Ia membabitkan rentas negeri, daerah, dan aktiviti sosial serta ekonomi.Penerima dua dos juga dibenarkan menunaikan solat jemaah di masjid serta aktiviti di rumah ibadat lain, selain dine-in di restoran.Aktiviti pelancongan dalam negeri juga dibenarkan melibatkan penginapan di inap desa dan hotel.MalaysiaNow sebelum ini pernah melaporkan mengenai golongan antivaksin yang mudah percaya kisah dan komplot kuasa besar dan teori konspirasi.


RM1 juta masuk akaun bank Shahrir bersama isteri, kata pengurus bank

Mahkamah Tinggi Kuala Lumpur hari ini diberitahu bahawa terdapat kemasukan wang RM1 juta ke dalam akaun bersama Public Islamic Bank atas nama Shahrir Samad dan isterinya Shahrizan Abdullah melalui cek pada 28 November 2013.
Pengurus Perkhidmatan Perbankan Public Islamic Bank Berhad, Cawangan Bukit Damansara, Mohd Farid M Alnafiah, 40, berkata salinan cek AmIslamic Bank atas nama Shahrir berjumlah RM1 juta bertarikh 27 November 2013 dibuat daripada akaun AmIslamic Bank Berhad bernombor 2022011906.
"Berdasarkan penyata akaun, saya sahkan pada 25 November 2013 baki akaun ini (akaun bersama Shahrir dan Shahrizan) adalah sebanyak RM82,324.96 (sebelum kemasukan RM1 juta)," katanya.
Beliau berkata demikian ketika membacakan pernyataan saksinya semasa pemeriksaan utama oleh timbalan pendakwa raya Rasyidah Murni Azmi pada perbicaraan kes bekas ahli Parlimen Johor Bahru itu yang berdepan pertuduhan gagal mengisytiharkan RM1 juta yang diterima dari Najib Razak melalui sekeping cek AmIslamic Bank Berhad bertarikh 27 November 2013 kepada Lembaga Hasil Dalam Negeri (LHDN).
Menurut saksi pendakwaan ke-20 itu, cek RM1 juta itu berjaya diproses berikutan tiada sebarang keraguan pada cek berkenaan.
Saksi itu berkata terdapat pengeluaran RM200,000 melalui cek bertarikh 2 Disember 2013 daripada Shahrizan menerusi akaun bersama Shahrir (Public Islamic Bank) yang kemudiannya dimasukkan ke dalam akaun Public Bank Berhad atas nama Shahrizan dan anaknya, Marisa Diyana Shahrir.
Beliau berkata berdasarkan penyata akaun bank Shahrizan dan Marisa pada 27 November 2013 baki akaun adalah RM2,287,589.77 dan baki penutup akaun itu pada 6 Disember 2013 adalah RM2,533,272.24.
Kepada soalan peguam Syed Faisal Al-Edros Syed Abdullah Al-Edros yang mewakili Shahrir, saksi berkata beliau tidak tahu sama ada RM200,000 dikeluarkan Shahrizan adalah wang bayaran balik (refund) dari Shahrir.
Syed Faisal: Encik Farid ada pengetahuan atau tidak RM200,000 itu merupakan duit 'refund' yang Tan Sri Shahrir pinjam daripada isteri (Shahrizan) untuk melakukan aktiviti politik di Johor Bahru dan kerja membaik pulih Projek Puri Langkasuka, Larkin?
Farid: Tidak tahu.
Saksi juga mengesahkan Shahrir melakukan 20 transaksi bank berjumlah RM1,223,680 dari 4 Jun hingga 17 Oktober 2013, namun beliau sekali lagi menjawab "tidak tahu", selepas peguam mencadangkan wang itu digunakan bagi aktiviti politik dan membaik pulih Projek Puri Langkasuka.
Ditanya seorang lagi peguam mewakili Shahrir, Dzulkifli Ahmad, pengurus bank itu berkata pihak LHDN tidak mengambil keterangannya bagi membantu siasatan kes berkenaan dan SPRM juga tidak merekod percakapannya, tetapi hanya memohon kemuka dokumen.
Sementara itu, Farid mengesahkan Shahrir telah mengeluarkan cek berjumlah RM115,000 ke akaun bernombor 114329041647 bertarikh 9 Disember 2013; RM10,000 atas nama Umno Cawangan Taman Kebun Teh bertarikh 7 Disember 2013; RM118,485 atas nama Sutera Auto Sdn Bhd bertarikh 21 Disember 2013; RM10,000 atas nama Cash bertarikh 8 Jan 2014; RM100,000 dan RM200,000 atas nama Syed Mohsin Syed Sagaf, masing-masing bertarikh 6 Februari dan 28 Februari 2014 serta RM63,800 atas nama Zam Engineering & Construction bertarikh 22 Mac 2014.
"Saya juga sahkan terdapat pindahan wang daripada akaun Public Islamic Bank milik Shahrir atas nama YM Auto Wheels Enterprise berjumlah RM180,000 pada 31 Mac 2014 dan saya sahkan permohonan pindahan tersebut dibuat oleh Tan Sri Shahrir berdasarkan kepada tandatangan pada slip," katanya.
Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.
Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014 mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.
Perbicaraan di hadapan hakim Muhammad Jamil Hussin bersambung esok.


Draf RUU anti lompat parti muktamad, akan dibentang di Parlimen pada Julai, kata menteri

Draf Rang Undang-Undang (RUU) Peruntukan Larangan Ahli Dewan Rakyat Bertukar Parti (Pindaan) (No. 3) 2022 sudah dimuktamadkan dan dicadang kepada Perdana Menteri Ismail Sabri Yaakob untuk dibentangkan dalam Mesyuarat Khas Parlimen pada minggu pertama Julai ini.Menteri di Jabatan Perdana Menteri (Parlimen dan Undang-undang) Wan Junaidi Tuanku Jaafar berkata perkara itu dipersetujui secara sebulat suara dalam Mesyuarat Jawatankuasa Pilihan Khas Menimbang Rang Undang-Undang Perlembagaan (Pindaan) (No.3) 2022 Dan Mengenai Peruntukan Larangan Ahli Dewan Rakyat Bertukar Parti Bilangan 6 Tahun 2022, semalam.Menurut Wan Junaidi yang juga pengerusi jawatankuasa tersebut, mesyuarat itu telah bersetuju dan memuktamadkan draf RUU berkenaan untuk dibentang serta dibahaskan dalam Dewan Rakyat.Beliau berkata dalam hal itu, lima persoalan dasar dibangkitkan jemaah menteri semasa mesyuarat pada 1 Jun lepas dan telah diulas serta dijawab oleh jawatankuasa pilihan khas Parlimen itu dalam mesyuarat semalam.“Maklum balas jawatankuasa pilihan khas Parlimen berkaitan perkara ini akan dibawa semula sebagai suatu nota jemaah menteri dalam mesyuarat jemaah menteri akan datang,” katanya dalam kenyataan hari ini.Wan Junaidi memaklumkan mesyuarat terakhir berkenaan perkara tersebut akan diadakan dalam masa terdekat untuk mengesahkan penyata jawatankuasa pilihan khas.Beliau berkata secara umumnya, jawatankuasa pilihan khas itu telah berjaya melaksanakan terma rujukan sebagaimana usul yang diluluskan pada 11 April lepas.“Pencapaian ini merupakan hasil komitmen bersama oleh semua ahli jawatankuasa dengan sokongan padu Parlimen Malaysia, Bahagian Hal Ehwal Undang-Undang Jabatan Perdana Menteri dan Jabatan Peguam Negara,” katanya.Dilaporkan sebelum ini RUU berkenaan dijangka dibentangkan seawal pertengahan Julai iaitu ketika Mesyuarat Kedua Dewan Rakyat Penggal Kelima bermula 18 Julai.Jika RUU itu dapat dibentang dan diluluskan pada sidang tersebut, ia boleh diwartakan seawal Januari depan.


2 'profesor Melayu' tidak diberitahu deklarasi dibuat untuk sokong Anwar

Dua ahli akademik yang disenaraikan dalam deklarasi sekumpulan profesor Melayu yang menggelar diri mereka sebagai G70 menafikan diri mereka terlibat, mengatakan mereka tidak pernah diberitahu deklarasi itu dibuat bagi menyokong Presiden PKR Anwar Ibrahim sebagai perdana menteri.
Ishak Yusof yang merupakan bekas timbalan ketua kluster ekonomi Majlis Profesor Negara berkata beliau hanya bersetuju untuk menyokong pemilihan pemimpin terbaik untuk Malaysia.
“Sebagai mantan ahli akademik tulen, saya mengambil pendirian non-partisan di dalam politik dan tidak pernah menyatakan sokongan terbuka terhadap mana-mana individu untuk menjadi perdana menteri atau sokongan pada mana-mana parti,” katanya dalam sebuah hantaran Facebook.
Dalam pada itu, Ahmad Mujahid Ahmad Zaidi yang merupakan timbalan naib canselor Universiti Pertahanan Nasional Malaysia (UPNM) berkata beliau menyokong prinsip ke arah kestabilan politik, pemulihan ekonomi dan kesejahteraan umum.
“Saya tidak berada dan tidak sama sekali terlibat dengan deklarasi tersebut.
“Saya tidak pernah mengeluarkan kenyataan menyokong mana-mana pemimpin parti politik.
“(Dan) tidak tahu menahu bahawa nama saya dimasukkan dalam senarai deklarasi profesor Melayu G70."
Kedua-dua Ishak dan Mujahid turut berkata mereka sudah meminta nama mereka dikeluarkan daripada deklarasi tersebut.
Semalam, kumpulan G70 mengadakan sidang media di Petaling Jaya untuk mengisytiharkan sokongan kepada Anwar sebagai perdana menteri.
Antara nama yang terlibat dalam dokumen deklarasi yang dilihat MalaysiaNow itu termasuk beberapa teman rapat presiden PKR itu sejak beliau masih bersama Angkatan Belia Islam Malaysia (Abim), selain pensyarah dari Universiti Islam Antarabangsa di mana Anwar pernah menjadi presiden sebelum beliau dipecat daripada kerajaan pada tahun 1998.
“Setelah membuat pertimbangan sewajarnya terhadap calon-calon perdana menteri, kami berpendirian bahawa Anwar Ibrahim adalah satu-satunya tokoh dengan kewibawaan dan pengalaman serta integriti yang mampu memimpin masyarakat majmuk dengan berteraskan Islam sebagai agama persekutuan, serta memulihkan reputasi negara di mata dunia,” kata deklarasi itu.
Bagaimanapun, Majlis Profesor Negara kemudiannya menjarakkan diri daripada deklarasi kumpulan itu, yang dilihat sebagai usaha untuk meningkatkan penerimaan terhadap Anwar dalam kalangan pengundi Melayu menjelang pilihan raya 19 November ini.


Sorry.


Isu sosial, ekonomi rakyat topik penting perbahasan Dewan Rakyat hari ini

Soal kebajikan, sosial ekonomi dan bantuan kewangan kepada rakyat yang terhimpit disebabkan pandemik Covid-19 antara topik utama dijangka dibangkitkan ahli Parlimen untuk penambahbaikan, pada hari keempat Mesyuarat Khas Dewan Rakyat hari ini.Menurut Aturan Urusan Mesyuarat, Menteri Kewangan Tengku Zafrul Tengku Abdul Aziz akan membentangkan penerangan mengenai pakej-pakej bantuan ekonomi yang dilancarkan kerajaan sejak pandemik itu melanda negara.Sehingga kini, dilaporkan kerajaan memperuntukkan suntikan fiskal berjumlah RM83 bilion untuk membiayai lapan pakej rangsangan ekonomi termasuk yang terbaharu Pakej Perlindungan Rakyat dan Pemulihan Ekonomi (Pemulih).Selain Pemulih, pakej lain ialah Pakej Bantuan Perlindungan Ekonomi dan Rakyat (Permai), Program Strategik Memperkasa Rakyat dan Ekonomi (Pemerkasa) dan Pemerkasa Tambahan.Selain itu, inisiatif lain ialah Pakej Rangsangan Ekonomi Prihatin Rakyat (Prihatin) dan Prihatin PKS Tambahan; Pelan Jana Semula Ekonomi Negara (Penjana) dan Kerangka Inisiatif Tambahan Pakej Rangsangan Ekonomi Prihatin Rakyat (Kita Prihatin).Mesyuarat Khas Penggal Ketiga Parlimen Ke-14 berlangsung selama lima hari, bermula Isnin hingga 29 Julai dan 2 Ogos.Pada sidang khas itu, kesemua 220 ahli Parlimen termasuk yang belum divaksin dibenar hadir ke Dewan Rakyat dengan pematuhan prosedur operasi standard (SOP) yang ketat, termasuk perlu menjalani ujian saringan Covid-19 serta memakai pelitup muka.


PBB dakwa 3 kakitangan wanita Afghanistan ditahan Taliban

Misi Pertubuhan Bangsa-Bangsa Bersatu (UNAMA) di Afghanistan menuduh pihak berkuasa Taliban menahan tiga pekerjanya secara sementara dan menggesa pegawai tempatan untuk menghormati semua kakitangannya.
Dalam sebuah kenyataan, UNAMA berkata tiga wanita Afghanistan yang bekerja dengan PBB ditahan dan disoal siasat oleh agen keselamatan bersenjata namun tidak memberikan sebarang butiran mengenai dakwaan tersebut.
“PBB menggesa semua tindakan 'ugutan dan gangguan yang menyasarkan kakitangan wanita Afghanistannya' dihentikan segera, mengingatkan pihak berkuasa tempatan mengenai kewajipan mereka di bawah undang-undang antarabangsa untuk menjamin keselamatan dan keselamatan semua kakitangan PBB yang beroperasi di Afghanistan,” katanya.
“Sudah muncul corak gangguan terhadap kakitangan wanitanya oleh pihak berkuasa de facto,” kata kenyataan itu lagi merujuk kepada pentadbiran Taliban.
Sementara itu, Taliban pada lewat petang semalam mengeluarkan kenyataan menafikan bahawa pihak berkuasa tempatan menahan mana-mana kakitangan PBB.
Jurucakap Taliban, Bilal Karimi memberitahu Reuters, pihaknya menolak dakwaan tersebut, mengatakan insiden tersebut melibatkan unit pencegahan maksiat di bandar selatan Kandahar.
Kenyataan itu menambah, di wilayah selatan Kandahar pihak berkuasa ada menghentikan sekumpulan wanita, namun selepas menyedari mereka adalah pekerja PBB, soalan dihentikan.
Sejak Taliban mengambil alih kuasa di Afghanistan lebih setahun lalu, tiada negara yang mengiktiraf pentadbirannya dan sekatan yang dikenakan terhadap negara itu telah menyebabkan ia terasing antara negara-negara global.
Taliban juga mengenakan sekatan terhadap wanita dengan menutup sekolah tinggi khas wanita di kebanyakan negeri, mengatakan wanita dikehendaki menutup diri dari hujung rambut hingga ke hujung kaki di khalayak ramai selain tidak dibenarkan keluar tanpa ditemani seorang lelaki untuk menjaganya.
Data tinjauan badan antarabangsa juga menunjukkan bilangan wanita yang bekerja semakin menurun di negara itu.


Muhyiddin tegas tidak campur urusan mahkamah walaupun berisiko hilang kuasa, kata pemikir

Kepimpinan Perdana Menteri Muhyiddin Yassin dalam mentadbir negara selepas menggalas jawatan berkenaan setahun lalu menjadikan beliau antara pemimpin yang “luar biasa” apatalah lagi dalam keadaan negara berdepan dengan penularan Covid-19, kata seorang pemikir.Ahli akademik  Chandra Muzaffar berkata, apa yang berlaku hari ini, tidak pernah berlaku dalam kepimpinan Malaysia sebelum ini tetapi tidak menjejaskan prestasi Muhyiddin dalam mengepalai kerajaan Perikatan Nasional (PN) selepas pengunduran parti Pakatan Harapan (PH).Katanya, Muhyiddin bukan sahaja fokus dalam memastikan kesejahteraan rakyat berdepan dengan impak daripada Covid-19 dengan cara menyalurkan sumbangan kepada kumpulan sasar, perdana menteri juga tidak mencampuri urusan mahkamah melibatkan perbicaraan berprofil tinggi.Chandra berkata, ini adalah antara sumbangan terbesar Muhyiddin dalam menguruskan negara meskipun tindakan ini menyebabkan kedudukannya sebagai perdana menteri terancam.“Kebanyakan pemimpin yang terlibat dengan kes mahkamah merupakan komponen tersebesar dalam kerajaan dan Muhyiddin kuasanya bergantung kepada parti ini maknanya dia boleh dijatuhkan pada bila-bila masa sahaja.“Bagaimanapun Muhyiddin berpegang kepada prinsip bahawa beliau tidak campur tangan dalam urusan mahkamah dan sekiranya dibandingkan dengan pemimpin yang lain secara retorik mereka menyatakan sentimen ini tetapi dari segi praktik mereka gagal,” kata Chandra dalam satu program bual bicara bersama stesen televisyen RTM malam tadi.Katanya, tindakan Muhyiddin membiarkan mahkamah bebas membuat keputusan dan penghakiman tanpa tekanan politik jauh berbeza dengan pemimpin sebelum ini.Katanya, komitmen Muhyiddin dalam menyuarakan pegangannya sebagai anti rasuah terbukti apabila beliau mengekalkan pelan anti rasuah zaman PH.“Cara dia mengekalkan sesuatu yang baik dan pelan anti rasuah dikekalkan dan disuarakan komitmennya secara terbuka, ini membuktikan beliau seorang pemimpin yang sanggup menerima kebaikan daripada pemimpin-pemimpin sebelumnya.”Chandra turut memberikan pandangannya terhadap usaha yang perlu dilakukan negara sebagai langkah agresif membanteras aktiviti jenayah rasuah.“Saya menganggap usaha untuk membanteras rasuah amat penting sekali, ia penting sekali dan yang kita perlukan tiga-tiga unsur dalam menentang rasuah.“Undang-undang yang tegas dan pelaksanaan, kita perlukan juga pendidikan masyarakat kerana soal rasuah ini juga tidak boleh kita pisahkan dengan pendidikan,” katanya.Bagi Chandra, tindakan tegas terhadap pelaku dapat mewujudkan kesedaran sekali gus mendidik individu lain agar tidak terlibat dengan rasuah.Katanya, perkara paling utama yang diberikan tekanan ialah kesedaran rakyat agar tidak terjebak dengan rasuah.“Sebahagian besar rakyat kita walaupun mereka mengecam rasuah tetapi mereka sanggup mengamalkannya dan itu yang menjadi masalah.“Usaha ketiga ialah tauladan yang melibatkan kepimpinan negara serta golongan berpengaruh dalam masyarakat agar dapat menjadi contoh kepada rakyat,” katanya.


18 ladang babi di Pulau Pinang dijangkiti wabak ASF

Penyakit African swine fever (ASF) atau demam babi Afrika kini merebak dengan lebih luas di Pulau Pinang dengan penambahan tujuh ladang ternak babi lagi menjadikan 18 ladang ternak babi di tiga daerah di negeri itu dijangkiti wabak tersebut sehingga hari ini.
Ketua Menteri Chow Kon Yeow berkata 18 ladang babi komersial membabitkan 48,194 ekor babi di situ iaitu melibatkan 14 di daerah Seberang Perai Selatan (SPS) dan masing-masing dua di daerah Seberang Perai Tengah (SPT) dan Seberang Perai Utara (SPU).
"Sebelum ini ladang yang dijangkiti ASF hanya di SPT dan SPS namun selepas persampelan dijalankan oleh Jabatan Perkhidmatan Veterinar(JPV) Pulau Pinang mengesahkan penyakit itu kini merebak dengan lebih luas dan menjangkiti ternakan babi di kawasan Kampung Selamat, SPU, dekat Nibong Tebal.
"Bagi mengawal dan mencegah perebakan penyakit ASF, JPV Pulau Pinang  menjalankan ‘stamping out policy’ menerusi pemusnahan babi di ladang positif atau disyaki terjangkit dalam zon jangkitan dengan berpandukan Protokol Veterinar Malaysia (PVM) bagi penyakit ASF," katanya pada sidang akhbar di Perkampungan Valdor, di Nibong Tebal hari ini.
Katanya sehingga hari ini juga, sebanyak 4,204 ekor babi dimusnahkan dari ladang positif di Daerah SPS dan kerja-kerja pemusnahan ini masih giat dijalankan bagi mengekang penularan penyakit ini dan pelupusan haiwan tersebut akan diteruskan yang dijangka mengambil masa berminggu-minggu.
Chow berkata kerajaan negeri juga mengenal pasti sebuah tapak tanah berkeluasan 16 hektar di kawasan yang jauh dari penempatan awam dan tiada pembangunan untuk dijadikan tapak pelupusan serta ia dapat dijalankan dengan lancar tanpa menyebabkan gangguan kepada orang ramai.
Katanya orang ramai dinasihatkan agar tidak berasa cemas dengan kejadian penyakit ASF kerana penyakit ini bukan penyakit zoonotik dan hanya menjangkiti ternakan babi serta babi hutan namun, ia merupakan penyakit yang berkepentingan ekonomi, sangat cepat merebak dan boleh menyebabkan 100 peratus kematian dalam tempoh dua hingga 10 hari kepada ternakan babi yang dijangkiti.
"Selain itu, bekalan daging babi di Pulau Pinang disahkan selamat dan masih mencukupi untuk menampung keperluan rakyat terutamanya menjelang sambutan Tahun Baharu Cina dan ini adalah memandangkan masih terdapat ladang-ladang yang masih bebas penyakit ini," katanya.
Sementara itu, Pengarah (JPV) Pulau Pinang, Dr Saira Bani Mohamed Rejab yang turut hadir pada sidang akhbar itu berkata pihaknya sentiasa telus dan memberikan semua laporan serta keputusan berhubung ujian makmal yang dijalankan JPV Pulau Pinang kepada penternak yang terlibat.
Katanya berhubung pampasan, JPV ada menyediakan pampasan antara RM400 hingga RM800 bagi setiap ekor babi dewasa namun terdapat beberapa syarat perlu dipatuhi oleh penternak.
Jumaat lepas, Pulau Pinang mengisytiharkan wabak ASF sebagai ‘bencana’ selepas terdapat kes positif ASF dilaporkan di tujuh lagi ladang ternak babi komersial membabitkan 25,000 ekor haiwan di SPT dan SPS.


Penjawat awam di KPM paling ramai belum terima vaksin Covid-19

Penjawat awam di kementerian pendidikan (KPM) dipercayai paling ramai belum mendapatkan suntikan vaksin Covid-19, kata Ketua Pengarah Perkhidmatan Awam (KPPA) Mohd Khairul Adib Abd Rahman.Tanpa mendedahkan butiran lanjut, beliau berkata Jabatan Perkhidmatan Awam (JPA) ketika ini masih mengemas kini data penjawat awam yang masih belum divaksinasi dan proses itu dijangka selesai dalam tempoh dua minggu lagi.Katanya JPA sedang memadankan data-data mereka yang belum divaksinasi menggunakan Sistem Pengurusan Maklumat Sumber Manusia (HRMIS) dan aplikasi MySejahtera daripada kementerian kesihatan (KKM).“Setakat hari ini, data sedang dikemas kini dan JPA akan padankan balik apakah alasan-alasan yang diberikan untuk mereka dikecualikan daripada vaksinasi.“Alasan yang diberikan ini kemudiannya akan dirujuk oleh setiap ketua jabatan… jadi ketua jabatan perlu turun ke bawah melihat dan memahami apa alasan yang diberikan untuk tidak divaksinasi,” katanya ketika ditemui selepas Program #KeluargaMalaysiaSiagaBencana sempena Bulan Kesiapsiagaan Nasional 2021.JPA dalam pekeliling sebelum ini mewajibkan penjawat awam termasuk guru untuk mengambil vaksin dan perlu segera melengkapkan imunisasi sebelum 1 November, atau mereka boleh berdepan tindakan tatatertib termasuk dibuang kerja.Pada 1 November lepas, Menteri Kanan Pendidikan Radzi Jidin berkata pengurusan sekolah dibenar memeriksa sijil vaksinasi guru serta merta bagi memastikan tiada guru yang culas dalam mematuhi pekeliling dikeluarkan JPA yang mewajibkan pengambilan vaksin dalam kalangan penjawat awam.Mohd Khairul Adib berkata setakat ini, tiada tindakan tatatertib dikenakan terhadap penjawat awam yang enggan menerima vaksin Covid-19.“Kita faham, ada yang khuatir, takut terima vaksin, dan ada yang tak boleh terima kerana mereka pesakit kanser, baru lepas bersalin dan dijangkiti Covid-19. Kumpulan ini diberi pengecualian,” katanya.Beliau berkata ketua jabatan juga perlu membuat keputusan yang baik berhubung isu berkenaan bagi memastikan penyampaian perkhidmatan terhadap masyarakat tidak terjejas. “Kadang-kadang ketua jabatan terpaksa bertegas kerana perlu perkhidmatan yang ada, tidak terjejas,” katanya.


Iran lancar peluru berpandu balistik baru

Iran mendedahkan peluru berpandu balistik generasi baharu dengan jarak sejauh 2,000 kilometer (1,242 batu) dilengkapi kepala peledak seberat 1,500 kilogram (3,307 paun) hari ini.
Peluru berpandu Kheibar, adalah versi terbaharu peluru berpandu balistik Khorramshahr yang dinaik taraf, kali pertama dilancarkan pada September 2017 dan dipuji sebagai satu kejayaan bagi program peluru berpandu Iran.
Peluru berpandu baharu, versi keempat Khorramshahr, direka organisasi aeroangkasa Kementerian Pertahanan Iran, menurut Agensi Anadolu memetik media kerajaan.
Ia didedahkan di hadapan Menteri Pertahanan Iran Mohammad Reza Ashtiani.
Peluru berpandu yang paling menonjol dalam senjata Iran termasuk Emad, Fajr-3, Ashoora, Ghadr-110, Khorramshahr, Sejjil, dan Shahab-3.
Kheibar dilengkapi dengan enjin bahan api cecair tercanggih dan mengurangkan saiznya sebanyak 13 meter (43 kaki) mencipta keupayaan taktikal.
Menurut pakar ketenteraan, apa yang membezakan Kheibar daripada peluru berpandu lain adalah ketepatannya dalam mengesan sasaran dan menyesuaikan trajektorinya di luar atmosfera bumi dan menyahaktif sistem panduannya untuk memasuki atmosfera bagi mengelak daripada dipintas oleh sistem pertahanan udara.
Julat yang lebih besar, saiz yang lebih kecil, ketepatan yang lebih tinggi, dan sistem bimbingan dan kawalan yang canggih membezakannya daripada peluru berpandu lain di rantau ini, menurut pakar ketenteraan.
AS dan sekutunya sering menyuarakan kebimbangan mengenai sistem peluru berpandu Iran, dan telah mengenakan pelbagai sekatan yang menyasarkan industri peluru berpandu negara itu.
Iran menegaskan bahawa program peluru berpandunya adalah untuk tujuan "keamanan" sambil mengekalkan had 2,000 kilometer pada peluru berpandunya dalam usaha menangani kebimbangan Barat.
Pada Februari, Ketua Pengawal Revolusi Iran (IRGC) Jeneral Hossein Salami berkata negara itu merancang untuk membangunkan peluru berpandu jelajah supersonik dan hipersonik.


Eropah bakal jalani ‘gencatan senjata’ Covid yang boleh tamatkan pandemik, kata WHO

Dua tahun selepas wabak Covid-19 melanda dunia, Eropah tidak lama lagi mungkin memasuki fasa “tempoh panjang yang tenang ” berikutan kadar vaksinasi yang tinggi, selain penularan rendah varian Omicron dan musim sejuk yang bakal berakhir, kata Pertubuhan Kesihatan Sedunia (WHO) pada Khamis.“Tempoh panjang dengan perlindungan yang lebih tinggi ini harus dilihat sebagai ‘gencatan perang’ yang boleh membawa kepada keamanan yang terus berkekalan,” kata pengarah WHO Eropah Hans Kluge.“Dalam konteks ini, ia telah memberikan kita kemungkinan untuk menjalani sebuah tempoh panjang yang tenang,” tambahnya.Eropah juga akan berada dalam kedudukan yang lebih baik bagi menangkis sebarang penularan semula, “walaupun berdepan dengan varian yang lebih ganas” dari Omicron, tambahnya.“Saya percaya kita boleh berdepan dengan varian baru yang mungkin akan muncul juga – tanpa perlu melaksanakan langkah-langkah kesihatan yang sebelum ini perlu dilakukan,” kata Kluge.Bagaimanapun, beliau mengingatkan senario optimistik itu hanya akan berlaku jika negara-negara Eropah meneruskan kempen vaksinasi dan meningkatkan pengawasan bagi mengesan varian baru Covid-19.Beliau juga turut menggesa pihak berkuasa kesihatan untuk melindungi kumpulan berisiko dan mempromosikan pelaksanaan langkah kesihatan kendiri.Penularan varian Omicron yang lebih mudah dijangkiti telah menyebabkan jangkitan melonjak di seluruh rantau Eropah yang terdiri dari 53 negara, termasuk beberapa negara di Asia tengah.Menurut WHO, kira-kira 12 juta kes baru direkodkan minggu lalu di Eropah, sebuah angka tertinggi sejak wabak itu melanda dunia.


Sisa makanan ketika Ramadan meningkat setiap tahun, kata timbalan menteri

Sisa pepejal khususnya melibatkan sisa makanan yang dikutip Perbadanan Pengurusan Sisa Pepejal dan Pembersihan Awam (SWCorp) ketika Ramadan dilihat semakin meningkat setiap tahun.
Timbalan Menteri Pembangunan Kerajaan Tempatan Akmal Nasrullah Mohd Nasir berkata ia dibuktikan menerusi jumlah kutipan sisa pepejal ketika Ramadan tahun lepas yang mencatatkan sebanyak 252,521 tan berbanding 208,143 tan pada 2019.
"Peningkatan berlaku setiap tahun dan dalam tempoh lima tahun ini kita dapat lihat ia meningkat sehingga 21%, daripada pandangan kementerian langkah pertama adalah untuk kurangkan penghasilan sisa makanan.
"Berdasarkan kepada penelitian data tadi, sebanyak 44.5% daripada sisa pepejal yang dikutip itu adalah sisa makanan dan jumlah itu agak besar nilainya," katanya pada sidang media selepas merasmikan Operasi SWM Environment Negeri Johor Sempena Hari Raya Aidilfitri 2023, di Iskandar Puteri malam tadi.
Turut hadir Pengerusi Jawatankuasa Perumahan dan Kerajaan Tempatan negeri Mohd Jafni Md Shukor, Ketua Pegawai Eksekutif SWCorp Ismail Mokhtar dan Pengurus Besar Korporat SWM Environment Mohd Norlisam Mohd Nordin.
Justeru Akmal Nasrullah berkata orang awam khususnya diharap dapat bekerjasama bagi mengelakkan lambakan sisa makanan berlaku antaranya dengan memanfaatkan operasi kutipan.
Sementara itu, Mohd Norlisam berkata seramai 4,475 kakitangan SWM Environment akan bertugas dengan 588 jentera antaranya lori kompaktor, lori open tipper dan lori Roll-On Roll-Off (RORO) akan digunakan bagi memastikan kelancaran pelaksanaan operasi sempena perayaan Hari Raya Aidilfitri ini.
"Operasi tersebut akan tertumpu kepada perkhidmatan kutipan sisa pepejal terutamanya di 150 kawasan seperti kawasan perumahan berkepadatan umat Islam yang ramai, pusat bandar dan jalan-jalan utama.
"Kutipan sisa domestik pula memfokuskan kepada usaha mengawal limpahan sisa semasa sambutan Hari Raya Aidilfitri nanti.
"Sehubungan itu, penduduk dinasihatkan agar tidak meletakkan sebarang halangan di sepanjang laluan lori kompaktor termasuk kawasan yang berhampiran lokasi penempatan tong sampah bagi memastikan kelancaran operasi kutipan sisa domestik," katanya.


Kes ibu hamil dijangkiti Covid-19 meningkat, catat 70 kematian, kata KKM

Kementerian kesihatan memaklumkan sebanyak 70 kes kematian ibu hamil disebabkan komplikasi jangkitan Covid-19 dilaporkan sehingga 9 Ogos lepas berbanding sifar kematian ibu hamil direkodkan pada 2020 akibat komplikasi wabak itu.Ketua Pengarahnya Dr Noor Hisham Abdullah berkata pada tahun ini, purata kes Covid-19 bagi bulan Januari sehingga Mei adalah sebanyak dua kes pada setiap bulan, namun berlaku peningkatan kes kematian mendadak sejak Jun iaitu 17 kematian.“Data menunjukkan dua kes daripada jumlah tersebut telah menerima dos pertama vaksin manakala 15 kes yang lain tidak menerima vaksinasi selain 47% daripada kes kematian yang dilaporkan mempunyai komorbiditi,” katanya dalam kenyataan, hari ini.Beliau berkata sebanyak 3,396 kes Covid-19 dilaporkan dalam kalangan ibu hamil di Malaysia sejak Mac 2020 sehingga Jun 2021.Katanya jumlah kes yang dilaporkan semakin meningkat mulai Oktober 2020 dengan purata 200 kes jangkitan sebulan iaitu lonjakan kes adalah pada Mei 2021 (850 kes) dan Jun 2021 (899 kes).“Peratus ibu hamil yang dijangkiti Covid-19 yang menerima penjagaan rawatan rapi telah meningkat daripada 3% pada 10 Julai lepas kepada 5.3% pada 7 Ogos 2021,” katanya.Dr Noor Hisham berkata analisa terperinci menunjukkan nisbah kes ibu hamil dijangkiti yang menerima rawatan rapi berbanding jumlah pesakit Covid-19 kritikal ialah satu dalam 20 yang nisbahnya jauh lebih tinggi berbanding nisbah jangkitan ibu hamil dalam populasi umum iaitu satu dalam 220.Katanya dianggarkan hampir 1% ibu hamil di negara ini dijangkiti wabak berkenaan.Sementara itu, beliau memperincikan seramai 146,759 ibu hamil telah mendaftar di aplikasi MySejahtera bagi mendapatkan vaksin Covid-19 setakat 8 Ogos lepas, sejak kempen ‘ibunisasi’ dimulakan pada akhir Jun 2021.“Daripada jumlah tersebut, seramai 83,251 (57%) ibu hamil telah menerima sekurang-kurangnya satu dos vaksin manakala 20% ibu hamil telah lengkap menerima dua dos vaksin,” katanya.Menurut Dr Noor Hisham berdasarkan anggaran ibu hamil setahun, peratus ibu hamil yang mendaftar untuk mendapatkan vaksin di aplikasi MySejahtera masih rendah iaitu sebanyak 40 peratus.Justeru, KKM menyeru semua ibu hamil untuk mendapatkan vaksin Covid-19 bagi mengurangkan risiko komplikasi sekiranya dijangkiti dan suami diminta memberi sokongan kepada pasangan bagi memastikan mereka mendapat suntikan vaksin.Dr Noor Hisham berkata pengambilan vaksin perlu dilengkapkan sebelum memasuki fasa akhir kehamilan iaitu trimester ketiga dan mereka yang masih belum menerima janji temu untuk vaksinasi boleh menghubungi klinik kesihatan terdekat bagi mempercepatkan proses janji temu.


Pihak berkuasa akui masalah air di beberapa kampung di Kedah

Suruhanjaya Perkhidmatan Air Negara (SPAN) hari ini mengakui kewujudan masalah bekalan air di kawasan pedalaman Kedah sehingga memaksa penduduknya bergantung dengan sumber-sumber alternatif lain bagi mendapatkan bekalan air untuk kegunaan harian.Jurucakap SPAN Mohd Fazil Ismail berkata secara umumnya, bekalan air di Kedah masih terkawal kecuali di beberapa kawasan di Baling yang terletak di penghujung paip dan kawasan tinggi.“Bila musim kemarau tiba, terdapat peningkatan kawasan-kawasan yang terganggu,” katanya dalam sebuah kenyataan kepada MalaysiaNow.“Masalah yang timbul adalah pengguna ‘air masyarakat’ yang terjejas bekalan bila sumber air bukit kering.”Menurut Fazil, keseluruhan kampung-kampung yang menerima bekalan air Sada memiliki 1,200. Daripada jumlah itu, 130 akaun mengalami masalah tekanan rendah atau putus bekalan.“Di anggarkan sejumlah 700 buah rumah di kawasan ini menggunakan ‘air masyarakat’ iaitu sumber bekalan dari bukit-bukit berdekatan,” katanya.MalaysiaNow sebelum ini melaporkan penduduk-penduduk di Kampung Bukit Sebelah dan Kampung Iboi berdepan gangguan bekalan air sehingga terpaksa menggunakan pam hidraulik bagi mendapatkan bekalan air dari sungai berdekatan.Kampung Bukit Sebelah, Tanjung Pari dan lain-lain menerima bekalan air bersih daripada Kolam R12 yang sumber bekalannya daripada Loji Rawatan Air (LRA) Baling Lama (5.5jlh) dan LRA Baling Baru (10jlh).Menurut Fazil, Rancangan jangka panjang adalah dengan menaiktaraf LRA Sg. Limau (18jlh) kepada 40jlh.Selain itu, Pemasangan saluran paip khusus turut termasuk dalam skop naiktaraf tersebut.“Air akan terus dipam ke Rumah Pam B5 seterusnya di pam ke kolamR12 yang menjadi sumber bekalan ke kawasan yang bermasalah ini.“Mengikut perancangan, projek ini akan bermula pada tahun 2021 dan dijangka siap pada tahun 2023.” katanya.Katanya lagi, SPAN bersama kementerian alam sekitar dan air (KASA) mencadangkan untuk menyelesaikan masalah penduduk terjejas tersebut dengan menggunakan dana Wakaf Tunai Khas Perkhidmatan Air (Wakaf Air) bagi membantu menyediakan infrastruktur bekalan air yang bersesuaian kepada penduduk.Fazil berkata dana tersebut juga boleh menaik taraf saliran-saliran paip yang dibina sendiri oleh penduduk bagi bekalan air ke rumah mereka.“Bantuan dana itu juga sudah digunakan untuk selesaikan bekalan air di Johor, Perak, Negeri Sembilan, Pahang dan Selangor.“Dananya cukup untuk membantu penduduk di Baling, Kedah, bagi naik taraf paip-paip air mereka,” katanya di samping turut menambah SPAN maklum berkenaan situasi mereka dan akan membangkitkan perkara tersebut kepada Wakaf Air.Wakaf Air dilancarkan pada 17 Disember tahun lalu dan menjadi sumber alternatif kewangan. Setakat 31 Mac March, badan itu menerima derma sebanyak RM2.4 juta.Inisiatif tersebut adalah hasil kerjasama di antara of KASA dan Yayasan Waqaf Malaysia.


Kes harian lepasi 2,300 jangkitan, 3 lagi terkorban

2,375 kes baru Covid-19 direkodkan semalam menjadikan jumlah keseluruhan sebanyak 4,813,702 kes.
Sebanyak 1,466 pesakit turut dilaporkan sembuh, menjadikan jumlah keseluruhan kes sembuh sebanyak 4,750,198.
Ketika ini, 27,205 kes aktif direkodkan, dengan 25,912 atau 95.2% daripadanya sedang menjalani kuarantin kendiri.
Dalam pada itu, 8 (0.0%)  kes kini berada di pusat kuarantin sementara 1,232 (4.5%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 53 kes dan 41 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 61.4%, dengan kes Covid-19 merangkumi 14.4%.
Tiga lagi kematian dilaporkan menjadikan kes keseluruhan sebanyak 36,299 orang.


TNB berjaya dalam rayuan ketepikan ganti rugi RM4 juta berhubung gangguan elektrik

Tenaga Nasional Bhd (TNB) berjaya dalam rayuannya untuk mengetepikan perintah Mahkamah Tinggi supaya ia membayar ganti rugi RM4 juta kepada sebuah syarikat pembuatan keluli kerana didakwa berlaku kecuaian berhubung gangguan bekalan elektrik ke premis kilangnya.
Panel tiga hakim Mahkamah Rayuan terdiri daripada Abdul Karim Abdul Jalil, Abu Bakar Jais dan M Gunalan membenarkan rayuan TNB untuk mengetepikan keputusan Mahkamah Tinggi selepas memutuskan TNB tidak boleh dipertanggungjawabkan terhadap tuntutan syarikat Southern Steel Berhad (SSB).
Mahkamah juga mengetepikan perintah Mahkamah Tinggi supaya UEM Construction Sdn Bhd membayar pampasan kepada TNB berjumlah RM2 juta berhubung liabiliti TNB kepada SSB.
Dalam alasan penghakiman Mahkamah Rayuan bertarikh 3 Mei tahun ini, Hakim Abu Bakar berkata tuntutan ganti rugi SSB bagi tort kecuaian tidak boleh bertahan berdasarkan kerugian ekonomi semata-mata.
“Melihat kepada rayuan itu, tidak dapat dinafikan relif yang dipohon oleh SSB bukan untuk kerugian kewangan akibat kerosakan fizikal terhadap harta benda SSB,” katanya sambil menambah mahkamah akan mempertimbangkan untuk membenarkan ganti rugi kepada SSB jika syarikat itu memohon kerosakan fizikal akibat gangguan bekalan elektrik.
Hakim Abu Bakar berkata TNB tidak mempunyai kewajipan untuk membayar ganti rugi RM4 juta kepada SSB.
Beliau juga berkata memandangkan TNB tidak bertanggungjawab terhadap SSB, perintah Mahkamah Tinggi terhadap UEM Construction untuk memberi pampasan kepada TNB juga perlu diketepikan.
Panel itu juga menolak rayuan SSB terhadap kuantum ganti rugi yang diberikan kepada mereka oleh Mahkamah Tinggi. SSB telah menuntut lebih RM8 juta ganti rugi am dan/atau ganti rugi khas terhadap TNB.
SSB memfailkan saman terhadap TNB mendakwa syarikat utiliti itu gagal membekalkan elektrik ke premis kilangnya dalam tempoh seminggu dari 26 Ogos 2008 hingga 1 September 2008.
Syarikat itu mendakwa mereka tidak dapat menghasilkan keluli dan mengalami kerugian akibat gangguan elektrik.
Sementara itu, TNB menamakan UEM Construction sebagai pihak ketiga dalam tuntutan saman SBB untuk menanggung sebarang liabiliti kerana TNB mendakwa UEM menyebabkan gangguan elektrik ke premis SSB.
TNB mendakwa gangguan bekalan elektrik itu disebabkan kecuaian pihak ketiga ketika menjalankan kerja-kerja pembinaan yang menyebabkan kerosakan pada kabel TNB yang membekalkan elektrik ke premis SSB.
Pada 2015, Mahkamah Tinggi membenarkan tuntutan SSB terhadap TNB dan memerintah syarikat utiliti itu membayar ganti rugi RM4 juta kepada SSB.
Ia juga membenarkan tuntutan TNB terhadap UEM Construction dan memerintahkan UEM Construction menanggung separuh daripada RM4 juta tersebut selepas mendapati syarikat berkenaan 50% penyumbang kecuaian terhadap insiden itu yang menyebabkan kerosakan pada kabel TNB yang secara langsung mengakibatkan gangguan bekalan elektrik ke premis kilang SSB.


Maszlee tarik diri daripada Pejuang

Teka-teki mengenai status ahli Parlimen Simpang Renggam akhirnya terjawab apabila Maszlee Malik mengesahkan dirinya tidak lagi bersama Parti Pejuang Tanah Air (Pejuang), selepas menarik diri sebagai ahli jawatan kuasa penaja penubuhan parti itu hari ini.Maszlee dalam satu kenyataan berkata, beliau tampil menjelaskan keadaan terkini dirinya selepas timbul spekulasi mengenai kenyataan media Pejuang semalam yang tidak mempunyai namanya.“Saya ingin menumpahkan sepenuhnya usaha untuk membantu rakyat yang terkesan dengan Covid-19, khususnya di Simpang Renggam dan umumnya di seluruh Malaysia,” kata kenyataan itu.Persoalan timbul sama ada bekas menteri Pendidikan itu, masih bersama Pejuang, kerana nama ahli Parlimen Simpang Rengam itu tidak bersama-sama menandatangani satu kenyataan dikeluarkan Pejuang semalam, parti baru diketuai Dr Mahathir Mohamad.Bulan lepas MalaysiaNow mendedahkan Maszlee menandatangani akuan bersumpah (SD) bagi menyokong Presiden PKR Anwar Ibrahim untuk menjatuhkan kerajaan Perikatan Nasional (PN).Langkah itu dilihat mengeruhkan lagi hubungan Maszlee dengan Mahathir yang sebelum ini memintanya meletakkan jawatan sebagai menteri pendidikan, dua bulan sebelum kerajaan Pakatan Harapan (PH) tumbang.Maszlee menambah, beliau akan meneruskan usaha dalam perubahan pendidikan sebagai ahli Parlimen bebas.“Keputusan ini dibuat berdasarkan dapatan fakta melalui kajian lapangan dan tinjauan terperinci terhadap aspirasi dan kehendak rakyat.“Saya yakin rakyat sudah muak dengan politik percaturan kuasa oleh pihak politikus elitis dan rakyat mahu ahli politik yang fokus berkhidmat serta benar-benar menyelesaikan masalah yang dihadapi sekarang ini,” katanya.


PM tak boleh terima derma walau apa pun alasan, Dr M bidas Najib secara tersirat

Dr Mahathir Mohamad hari ini berkata sebarang penerimaan derma dari negara luar kepada perdana menteri adalah salah, memberikan ulasan yang dilihat secara tersirat menyasarkan bekas perdana menteri, Najib Razak.“Ahli politik dalam negeri tidak boleh terima hadiah atau derma dari negara asing kerana ini memberi peluang kepada negara asing untuk campurtangan dalam politik dalam negeri,” kata Mahathir.Ulasan beliau tampil hari ini selepas lebih dua bulan Suruhanjaya Pencegahan Rasuah Malaysia (SPRM) mengembalikan RM114 juta yang sebelum ini disita dari Najib, susulan keputusan mahkamah pada Mei lalu.Mahkamah Tinggi menetapkan pihak pendakwaan gagal membuktikan wang tersebut diperolehi daripada aktiviti-aktiviti haram atau berasal dari dana 1MDB.Pihak pendakwaan mendakwa jumlah wang tunai yang disita dari beberapa premis hartanah yang berkait dengan Najib selepas kejatuhan pentadbirannya pada 2018 adalah sebahagian daripada RM2.9 bilion dana yang diterimanya melalui 1MDB antara 2011 dan 2013.Najib mendakwa wang yang dipindahkan ke dalam akaun peribadinya adalah dari kerajaan Arab Saudi dan sejumlah RM114 juta disimpan beliau merupakan wang Umno.Akhir bulan lalu, Mahathir berkata keputusan mahkamah tersebut adalah menjadi berita baik kepada mereka yang didakwa mencuri dana.“Pada masa akan datang, jika anda curi duit dan anda boleh buktikan duit itu bukan daripada sesiapa, maka ia adalah milik anda, dan seseorang itu sudah memberikan kepada anda bilion dolar, maka jika mahkamah kata tidak ada bukti anda mecuri, jadi anda boleh simpan duit itu,” katanya.Menurut Mahathir, mana-mana perdana menteri yang menjadi kaya selepas memegang jawatan berhak untuk didakwa oleh rakyat.“Tetapi apabila perdana menteri selepas menjadi PM menjadi jutawan, rakyat berhak mendakwa dia dapat wang itu secara haram.”Beliau menambah seorang perdana mentei tidak boleh menerima derma walaupun pemberinya ikhlas.“Oleh sebab itu segala kekayaan perdana menteri yang didapati selepas ia menjadi PM hendaklah dianggap sebagai haram dan boleh dirampas oleh pihak yang berkuasa.”


Rentas negeri tidak termasuk dalam pengurangan SOP, kata Hishammuddin

Kebenaran merentas negeri tidak termasuk dalam senarai pengurangan prosedur operasi standard (SOP) Pelan Pemulihan Negara (PPN), kata Menteri Kanan Pertahanan Hishammuddin Hussein.Hishammuddin berkata keputusan berkaitan kebenaran merentas negeri perlu diteliti oleh Jawatankuasa Khas Pengurusan Pandemik yang dipengerusikan Perdana Menteri Ismail Sabri Yaakob.“Rentas negeri ada kaitan dengan fasa-fasa dalam PPN negeri-negeri yang berkenaan.“Tapi syor datang daripada menteri bertanggungawab untuk sektor tertentu dan kemudian dipertimbangkan di pelbagai peringkat termasuk Jawatankuasa Teknikal Pengurusan Pandemik, serta dalam Mesyuarat Menteri Kuartet Covid-19,” katanya.Hishammuddin berkata demikian pada sidang media selepas meninjau Program Vaksinasi “Back To School” di Sekolah Menengah Kebangsaan (SMK) Desa Tun Hussein Onn di Kuala Lumpur hari ini. Turut hadir Menteri Kanan Pendidikan Radzi Jidin.Pada 14 September, Hishammuddin mengumumkan kerajaan kini di peringkat akhir untuk mengurangkan SOP PPN hanya kepada 10 SOP berbanding 181 sekarang, bagi memudahkan orang ramai untuk memahaminya.Dalam pada itu, Hishammuddin berkata Mesyuarat Kedua Menteri Kuartet Covid-19 yang melibatkan Menteri Komunikasi dan Multimedia Annuar Musa; Menteri Kesihatan Khairy Jamaluddin; Menteri Kewangan Tengku Zafrul Aziz selain beliau sendiri, akan diadakan esok.“Mesyuarat akan memberi fokus terhadap usaha mempermudahkan 181 SOP kepada 10 SOP, selain memberi tumpuan terhadap naratif menjelang fasa endemik yang bermula hujung Oktober ini,” katanya.Katanya mesyuarat esok juga menjemput Menteri Pelancongan Nancy Shukri, bagi memberi taklimat mengenai status terkini projek perintis gelembung pelancongan Langkawi dan potensi gelembung pelancongan yang lain.Menteri Belia dan Sukan Ahmad Faizal Azumu juga akan hadir esok, bagi menerangkan tentang potensi kelonggaran-kelonggaran lain dalam sektor sukan.Hishammuddin berkata pada minggu hadapan Radzi pula dijadual memberi taklimat kepada Menteri Kuartet mengenai vaksinasi dalam kalangan pelajar, serta perkembangan terkini menjelang pembukaan sekolah secara berperingkat mulai 3 Oktober depan.


Bahaya jika masyarakat meninggalkan sains

Lebih 10,000 orang calon Sijil Pelajaran Malaysia (SPM) tidak hadir peperiksaan tahun lalu. Sementara lebih 45,000 tidak memperoleh sijil kerana gagal mata pelajaran Bahasa Melayu atau Sejarah.
Dari situ pula dinyatakan bahawa angka lulusan SPM yang enggan melanjutkan pelajaran ke peringkat ijazah adalah membimbangkan.
Mereka dikatakan tidak berminat untuk belajar lagi kerana lebih gemar bekerja selepas SPM.
Ini kerana prospek untuk memperoleh pendapatan baik selepas mendapat ijazah adalah tidak menarik.
Ini berlaku apabila dilaporkan bahawa kesukaran siswazah mendapat pekerjaan dengan gaji setimpal.
Dalam pada itu, dilaporkan bahawa angka pelajar-pelajar yang mengambil aliran sains merosot dan jika berterusan, ia boleh menjejaskan bilangan tenaga kerja dalam pelbagai bidang penting negara seperti perubatan dan kejuruteraan.
Keadaan ini berlaku kerana siswazah sains dilaporkan sukar mendapat pekerjaan dalam bidang mereka.
Antaranya ialah doktor yang tidak dapat diserapkan oleh kerajaan dalam perkhidmatan tetap.
Lagi sukar bagi mereka yang dalam bidang sains tulen seperti matematik, fizik dan biologi.
Mereka hanya boleh bekerja sebagai guru sains.
Tetapi itupun sukar untuk mendapatkan kekosongan.
Jika tidak, mereka terpaksa menerima untuk bekerja dalam bidang lain.
Kesemuanya ini membuatkan pelajar-pelajar menjauhkan diri daripada aliran sains walaupun mereka mampu menguasainya.
Mata pelajaran sains adalah suatu yang sukar bagi kebanyakan pelajar. Dalam kalangan mereka yang mampu menguasainya pula, ada sebahagiannya tidak berminat.
Mereka lebih gemar untuk mempelajari bidang profesional bukan sains seperti undang-undang dan perakaunan yang lebih menjamin pendapatan.
Pada tahun 1970-an, kerajaan melakukan paksaan terhadap para pelajar Bumiputera supaya memasuki aliran sains walaupun mereka tidak berminat, asalkan mampu menguasainya.
Apabila kemampuan mereka bertahap sederhana, tentulah berlaku keciciran yang mana ia menimbulkan kekecewaan ke atas pelajar-pelajar itu.
Tujuan kerajaan pada masa itu adalah mahu membekalkan tenaga kerja yang mencukupi untuk negara yang sedang membangun dan beralih daripada pertanian kepada perindustrian.
Ia juga untuk mengelak masalah siswazah menganggur.
Kerajaan tidak akan mampu memberikan pekerjaan kepada semua siswazah aliran sastera.
Para siswazah perlu bekerja di sektor swasta.
Dari awal lagi kerajaan sedar mengenai kepentingan sains dan teknologi untuk memajukan negara.
Malah dalam Rukun Negara pada tahun 1970 menyatakan bahawa Malaysia mahu "Membina satu masyarakat progresif yang akan menggunakan sains dan teknologi moden".
Satu program pendidikan sains besar-besaran dilakukan. Kelas-kelas aliran sains ditambah.
Sekolah-sekolah kebangsaan banyak dibina dengan memastikan bahawa ada kelas sains. Guru sains dari Britain turut dibawa masuk.
Usaha juga dibuat supaya mata pelajaran sains dalam bahasa Melayu dikembangkan.
Guru-guru sains dari Indonesia dibawa masuk. Dewan Bahasa dan Pustaka (DBP) diarahkan supaya membangun bahasa Melayu yang boleh digunakan untuk sains.
Istilah-istilah sains dicipta dan diselaraskan dengan Bahasa Indonesia melalui inisiatif penyeragaman tulisan dengan mereka.
Buku-buku sains juga diterjemahkan dan diterbitkan.
Kerajaan menubuhkan Sekolah Menengah Sains dan juga Maktab Rendah Sains Mara (MRSM).
Pelajar-pelajar aliran sains dihantar ke luar negara.
Universiti Pulau Pinang dijadikan Universiti Sains Malaysia (USM). Universiti Kebangsaan Malaysia (UKM) menjadi pusat membangun keilmuan sains dalam bahasa Melayu.
Guru-guru sains di peringkat diploma dikeluarkan oleh Universiti Teknologi Malaysia (UTM) dan Universiti Pertanian Malaysia (UPM).
Institut Teknologi Mara (ITM) juga memberi penekanan kepada sains dan teknologi
Kini menjelang Hari Kebangsaan ke-65, banyak pencapaian sudah diperolehi.
Sudah ada ramai doktor dan jurutera khususnya dalam kalangan Bumiputera sementara peluang pekerjaan teknikal adalah luas apabila pelabur masuk dan mewujudkan pelbagai jenis perindustrian.
Namun perkembangan sektor swasta terutama GLC tidak berkembang seperti mana yang diharapkan.
Ramai siswazah Bumiputera tetap mengharapkan pekerjaan dengan sektor awam.
Ini kerana ia adalah stabil dan menjamin pencen.
Sektor awam pula menjadi begitu besar hingga akhirnya kerajaan terpaksa juga mengehadkannya.
Sementara itu, masalah rasuah dan budaya politik negara tidak menggalakkan suasana kegiatan ekonomi yang jujur bagi memberi keyakinan kepada generasi baru untuk berusaha dengan kesedaran bahawa mereka akan memperolehi layanan adil dalam bidang yang diceburi.
Perkembangan digital dan serangan pandemik Covid-19 juga menyentap generasi baru untuk meneroka cara memperoleh pendapatan berbeza daripada apa yang ada selama ini.
Media sosial menunjukkan bahawa seseorang boleh meraih pendapatan besar dengan menjadi pempengaruh (influencer).
Maka apa perlunya ijazah? Kalau pendapatan selaku penghantar makanan boleh menyara hidup, apa perlunya sijil SPM?
Bayangkan kalau ramai anak-anak muda enggan meneruskan pengajian mereka di peringkat ijazah.
Apabila kerajaan dan industri memerlukan tenaga kerja siswazah, tidakkah negara akan menghadapi masalah?
Perkara ini sudah mula diambil perhatian oleh mereka dalam bidang ini, iaitu dalam kalangan ahli pendidikan dan ekonomi, baik di peringkat kerajaan mahupun akademik.
Ia sudah menjadi perkara perbincangan di forum dan seminar.
Tetapi apakah kementerian yang terlibat serta ahli politik mempunyai azam untuk menghadapi gejala ini secara berdepan dan menyelesaikannya?
Sejak tahun-tahun kebelakangan ini, sebelum pandemik lagi, sudah ada kebimbangan dalam kalangan ahli pendidikan dan betapa merosotnya bilangan pelajar aliran sains.
Lebih-lebih lagi apabila pelajar-pelajar yang berpencapaian tinggi enggan memasuki bidang itu.
Ditambah pula kini ramai ibu bapa lebih mahukan anak memasuki bidang agama.
Bagaimanakah negara akan menghadapi gejala kekurangan tenaga dalam bidang sains ini?
Tetapi ada satu lagi cabaran berkaitan sains yang lebih besar.
Ia adalah mengenai kesedaran dan kepercayaan terhadap sains.
Maksud kepercayaan di sini bukannya iman atau “belief”, tetapi bersangka baik atau “trust”.
Sains bukanlah agama, seseorang tidak perlulah beriman kepada sains.
Tetapi untuk hidup dalam zaman moden, seseorang wajar menerima sains dalam erti kata ia merupakan sesuatu kaedah yang masuk akal.
Ancaman kepada literasi sains bukan saja berlaku di Malaysia tetapi juga di negara maju.
Antara perkara yang berlawanan dengan sains ialah pemikiran pseudo-sains dalam perubatan alternatif dan teori konspirasi.
Pseudo-sains adalah suatu fahaman yang menampilkan diri sebagai sains tetapi sebenarnya bukan sains.
Ia adalah sama ada suatu penipuan atau salah faham. Apa yang lebih mencabar ialah pihak ini menggunakan hujah agama.
Golongan ini sentiasa ada dalam mana-mana masyarakat.
Selagi ia berada di pinggiran, pemikiran ini kurang menjejaskan.
Apabila menjadi meluas dan dominan, ia mengganggu usaha masyarakat untuk mengatasi masalah.
Perkara ini dapat dilihat semasa pandemik baru-baru ini.
Golongan anti-vaksin menjadi vokal dalam media sosial terutama di kumpulan WhatApp kejiranan dan kariah.
Tentulah ia boleh mengganggu usaha untuk berdepan dengan Covid-19.
Ahli-ahli politik akan mengikut rentak masyarakat.
Dalam sistem demokrasi, kalau orang ramai menolak penyelesaian sains, maka ahli-ahli politik juga akan mengikut kehendak mereka, demi undi dan kuasa.
Pendidikan sains bermula di tadika lagi dan berterusan ke sekolah rendah dan menengah.
Mereka yang bukan aliran sains tetap terdedah kepada mata pelajaran Sains Am.
Namun pengaruh pseudo-sains amat kuat. Jadi apa yang dipelajari di sekolah seperti kaedah saintifik akan diketepikan.
Apabila masyarakat meninggalkan sains, keputusan-keputusan yang mereka buat akan akhirnya menyebabkan negara mengundur ke belakang dalam skala kemajuan global.
Umpamanya dalam soal menghadapi pemanasan global dan perubahan iklim.
Pertahanan negara tetap bergantung kepada kapal perang berteknologi canggih dan tentunya tidak boleh mengharapkan semangat keris atau ilmu kebal.


PM jawab isu vape, pegawai perubatan kontrak, lawatan ke China di Dewan Rakyat

Perdana Menteri Anwar Ibrahim akan menjawab persoalan berkaitan produk cecair bagi kegunaan alat rokok elektronik atau vape serta perkhidmatan pegawai perubatan secara lantikan kontrak, pada hari terakhir persidangan Dewan Rakyat hari ini.
Menurut Aturan Urusan Mesyuarat yang disiarkan laman rasmi Parlimen, persoalan mengenai justifikasi tindakan kerajaan menyahsenaraikan produk cecair dan gel nikotin yang digunakan dalam alat rokok elektronik daripada Akta Racun 1952 akan diajukan Ahmad Yunus Hairi (PN-Kuala Langat).
Selain itu, Ahmad Yunus juga ingin tahu berhubung pertimbangan kerajaan tentang implikasi negatif penyahsenaraian produk cecair dan gel nikotin itu.
Wilfred Madius Tangau (PH-Tuaran) pula bertanya mengenai jumlah keseluruhan pegawai perubatan lantikan kontrak dalam perkhidmatan awam serta implikasi kewangan yang terlibat sekiranya semua anggota kesihatan itu diserap masuk dan seterusnya dilantik secara tetap.
Sementara itu, Fong Kui Lun (PH-Bukit Bintang) mengemukakan soalan mengenai hasil positif lawatan Perdana Menteri ke China baru-baru ini, dari segi ekonomi dan peluang pelaburan serta manfaat yang rakyat Malaysia peroleh kelak.
Kesemua soalan berkenaan dikemukakan pada sesi Waktu Pertanyaan-Pertanyaan Menteri.
Selesai sesi itu, menteri di Jabatan Perdana Menteri dijadual membentangkan Rang Undang-Undang Kanun Keseksaan (Pindaan) 2023, Rang Undang-Undang Kanun Tatacara Jenayah (Pindaan) 2023 dan Rang Undang-Undang Kesihatan Mental (Pindaan) 2023, masing-masing bagi bacaan kali pertama.
Kemudian, persidangan diteruskan dengan Perdana Menteri juga dijadual mengemukakan usul dengan mencadangkan Mas Ermieyati Samsudin (PN-Masjid Tanah) dan Wong Shu Qi (PH-Kluang), masing-masing dipilih sebagai Pengerusi dan Naib Pengerusi Jawatankuasa Kira-Kira Wang Negara bagi Majlis Parlimen Ke-15.
Selain itu, Rang Undang-Undang Pengangkutan Jalan (Pindaan) 2023, serta Rang Undang-Undang Pengangkutan Awam Darat (Pindaan) 2023, Rang Undang-Undang Lembaga Pelesenan Kenderaan Perdagangan (Pindaan) 2023 dan Rang Undang-Undang Pencetakan Teks Al-Quran (Pindaan) 2023, turut tersenarai dalam Aturan Urusan Mesyuarat untuk bacaan kali kedua.
Pada 28 Februari lepas, Yang Dipertua Dewan Rakyat Johari Abdul memaklumkan persidangan Dewan Rakyat bagi Mesyuarat Pertama Penggal Kedua Parlimen Ke-15 ditambah dua hari lagi iaitu pada 3 dan 4 April, menjadikan tempoh bersidang keseluruhan selama 31 hari.
Keputusan itu dibuat bagi membolehkan beberapa rang undang-undang dan urusan kerajaan dapat dibentang dan diputuskan di Dewan Rakyat.


Gelombang Omicron telah bermula di Malaysia, kata Khairy

Gelombang varian Omicron telah bermula di Malaysia dan dijangka meningkatkan kes jangkitan Covid-19 di negara ini, kata Menteri Kesihatan Khairy Jamaluddin.Beliau berkata keadaan itu bagaimanapun mampu dikawal dengan kadar vaksinasi yang tinggi.“Sistem kesihatan sudah bersiap siaga. Kes serius semakin kurang. Sama-Sama kita mengatasi gelombang ini,” katanya menerusi ciapan di akaun Twitter.Sementara itu, Ketua Pengarah Kesihatan Dr Noor Hisham Abdullah menerusi catatan di laman Facebook memaklumkan kesiapsiagaan Kementerian Kesihatan turut meliputi pelaksanaan langkah-langkah kesihatan awam dan liputan ujian kendiri berkala.“… diharapkan (langkah ini) dapat mengurangkan keparahan kes dan kemasukan ke hospital. Kes akan meningkat dan kita bersama dapat mengurangkan kesan peningkatan serta keparahan jangkitan terutama kepada golongan rentan,” katanya.


Sorry.


Putrajaya akan perkenal pelan tindakan pembaharuan sistem penjagaan kesihatan

Pelan Rangka Tindakan Pembaharuan Sistem Penjagaan Kesihatan Malaysia akan diperkenal sebagai hala tuju baru untuk mentransformasi sistem penjagaan kesihatan negara.Menurut dokumen Rancangan Malaysia Ke-12 (RMK12) 2021-2025 yang dikeluarkan Unit Perancang Ekonomi, dalam merangka pelan rangka tindakan ini kajian akan dijalankan untuk memantapkan landskap sektor penjagaan kesihatan.“Kajian ini akan merangkumi transformasi sektor penjagaan kesihatan awam, pembaharuan peraturan sektor penjagaan kesihatan swasta dan pembiayaan kesihatan yang mampan,” katanya.Pelan dan kajian ini adalah langkah untuk memperkenalkan dasar penjagaan kesihatan di bawah strategi memperkemas perkhidmatan penjagaan kesihatan bagi meningkatkan penyampaian perkhidmatan penjagaan kesihatan negara yang menjadi antara keutamaan RMK12 yang dibentang di Dewan Rakyat hari ini.Menurut dokumen RMK12 itu beberapa dasar yang menyasarkan keperluan kesihatan khusus akan diperkenal seperti penjagaan kesihatan oral, kesihatan mental dan imunisasi.Di samping itu dasar keselamatan makanan akan dikaji semula untuk melindungi rakyat daripada ancaman kesihatan dan penipuan dalam rantaian bekalan makanan termasuk penyediaan, penjualan dan penggunaan makanan, selain akta kualiti air minum juga akan diperkenal.Menurut dokumen itu selain memperkenalkan dasar penjagaan kesihatan, lima lagi langkah untuk  memperkemas perkhidmatan penjagaan kesihatan ialah memerangi penyakit berjangkit dan memerangi penyakit tidak berjangkit.“Tiga lagi langkah ialah memperkukuh program penjagaan kesihatan warga emas, meningkatkan kesiapsiagaan untuk mengendali  krisis kesihatan dan memastikan kualiti dan akses kepada perkhidmatan penjagaan kesihatan,” menurut dokumen itu.Dua lagi strategi yang digariskan dalam RMK12 untuk mempertingkat penyampaian perkhidmatan penjagaan kesihatan ialah  memperkukuh pembiayaan kesihatan dan kesedaran awam serta  memanfaatkan teknologi.Di bawah strategi kedua iaitu memperkukuh pembiayaan kesihatan dan kesedaran awam, langkah akan diambil untuk menangani kenaikan kos dalam menyediakan perkhidmatan penjagaan kesihatan yang berkualiti.Tiga langkah yang akan dilaksana ialah memastikan kemampanan kewangan untuk penjagaan kesihatan, memperkukuh perlindungan kesihatan dan mempertingkat literasi dan kesedaran mengenai kesihatan.Platform media sosial akan dimanfaatkan bagi meningkatkan literasi kesihatan dan menangani maklumat mengelirukan yang memburukkan lagi isu kesihatan.Strategi ketiga iaitu memanfaatkan teknologi bakal menyaksikan subsektor penjagaan kesihatan negara memanfaatkan teknologi baharu muncul bagi mengurangkan kos dan prosedur yang tidak perlu.Dua inisiatif yang akan dilaksanakan di bawah strategi ini ialah mendigitalkan perkhidmatan penjagaan kesihatan dan meningkatkan kapasiti penyelidikan, pembangunan dan inovasi.


Berhati-hati maklumat palsu mengenai pemberian vaksin, kata MCMC

Suruhanjaya Komunikasi dan Multimedia Malaysia (MCMC) menasihatkan orang awam untuk berhati-hati dengan penularan maklumat tidak benar berkaitan pemberian vaksin.MCMC berkata semua maklumat mengenai program vaksinasi perlu dirujuk kepada saluran rasmi Jawatankuasa Khas Jaminan Akses Bekalan Vaksin Covid-19 (JKJAV), Badan Bertindak Imunisasi Covid-19 (CITF) dan pejabat kesihatan daerah (PKD) di tempat tinggal masing-masing.“Pemberian maklumat peribadi kepada pihak yang tidak dikenali juga secara tidak langsung boleh membuka ruang kepada risiko eksploitasi maklumat peribadi dan pelanggaran privasi,” menurut suruhanjaya itu dalam kenyataan hari ini.Telah tular dakwaan pemberian vaksin secara besar-besaran di pusat pemberian vaksin (PPV) Bangi Avenue Convention Centre (BACC) melalui aplikasi WhatsApp dan media sosial yang mesejnya meminta orang ramai yang berminat mendapatkan vaksin itu untuk memberikan maklumat peribadi.PKD Hulu Langat melalui laman Facebook menegaskan maklumat tersebut adalah palsu dan ia tidak dikeluarkan oleh PKD Hulu Langat.


Muhyiddin tamatkan perdebatan sama ada ‘Mahathir atau Anwar’

Salah satu kejayaan besar Perdana Menteri Muhyiddin Yassin ketika mengisi ruang vakum pentadbiran setahun lalu adalah menjadi penamat dalam debat mengenai kepimpinan Dr Mahathir Mohamad dan Anwar Ibrahim, kata seorang penganalisis politik Asean.Adib Zalkapli berkata, Muhyiddin berjaya membawa kestabilan politik selepas beliau naik memegang tampuk pentadbiran negara ketika namanya tidak pernah disebut untuk menjawat jawatan nombor satu negara itu.Adib menambah, Muhyiddin tampil ketika negara memerlukan kepimpinan yang kukuh bagi menghadapi pandemik Covid-19 yang melanda seluruh dunia.Muhyiddin yang sering muncul dalam televisyen sepanjang fasa Perintah Kawalan Pergerakan (PKP) Mac tahun lalu berjaya mengurangkan kerunsingan warga Malaysia.“(Kemunculan Muhyiddin) memberikan satu kelegaan kepada ramai orang yang takut dengan pelbagai perkara yang tidak tentu akibat PKP.“Pada masa yang sama ia juga menamatkan kebimbangan rakyat yang mereka dipimpin oleh perdana menteri yang lemah,” kata Adib dari BowerGroupAsia dalam temu bual bersama Radio BFM hari ini.Beliau berkata, dibanding dengan Mahathir, bekas perdana menteri itu terpaksa berdepan dengan gesaan untuk menjelaskan tarikh beliau meletakkan jawatan sekali gus menyerahkan kuasa kepada Anwar.Persetujuan bersama gabungan politik Pakatan Harapan, Mahathir perlu memberikan jalan kepada presiden PKR itu untuk menjadi perdana menteri.Namun penyerahan kuasa itu tidak berlaku selepas 22 bulan Pakatan Harapan memerintah Malaysia.Pentabiran kerajaan Perikatan Nasional diketuai Muhyiddin menandakan ulang tahun pertamanya selepas beliau berjaya mengumpulkan sokongan musuh politiknya sehingga menyebabkan Pakatan Harapan jatuh pada Februari 2020.Dalam temubual baru-baru ini, Muhyiddin menolak dakwaan yang berkata kerajaan ketika ini tidak memiliki kedaulatannya, kerana beliau memiliki sokongan yang cukup daripada ahli-ahli Parlimen untuk terus mentadbir negara.Adib berkata Muhyiddin masih menikmati keistimewaan sokongan bagi menghadapi pilihan raya umum.Namun beliau memberikan amaran pengalaman 2018 menunjukkan kerajaan ketika ini juga tidak dapat memastikan seseorang itu akan terus berkuasa merujuk kekalahan Najib Razak kepada Pakatan Harapan yang masih baru.“Jenama perdana menteri ketika ini adalah baik kerana musuh politiknya juga lemah. Selagi pembangkang tak dapat perkukuh barisan dan menawarkan alternatif yang lebih kuat, saya fikir jawatannya itu akan banyak membantu,” kata Adib.Adib turut menambah kerajaan ketika ini memang menyandarkan kekuatan utamanya pada jenama Muhyiddin Yassin bagi menghadapi pilihan raya umum kana datang.Muhyiddin juga berjaya menjernihkan imej beliau yang pernah dilihat sebagai seorang yang hanya pro MelayuAdib merujuk kritikan terhadap kenyataan Muhyiddin “I’m Malay first” ketika menjadi timbalan perdana menteri pada 2010.“Dia orang nombor dua Umno ketika itu, presiden Umno pula perdana menteri. Mestilah perdana menteri tak boleh dilihat hanya pentingkan satu-satu kaum saja. Jadi seseorang perlu berperanan sebagai ideolog parti.“Sudah pastilah peranan itu jadi tugas orang nombor yang bukan perdana menteri.Realiti politik Malaysia memerlukan parti-parti politik untuk berkompromi dengan ideologi mereka, katanya.Adib menambah, demokrasi berparlimen di Malaysia perlu memastikan kerajaan hari ini membawa masyarakat ke haluan tengah tanpa cenderung ke mana-mana bahagian ekstrem.


Polis terima 3 laporan individu dakwa diugut pegawai SPRM

Polis menerima tiga laporan berhubung seorang ahli perniagaan yang mendakwa menerima ugutan daripada pegawai Suruhanjaya Pencegahan Rasuah Malaysia (SPRM) dalam siasatan berkaitan kes Macau Scam.Ketua Polis Negara Abdul Hamid Bador berkata, kes itu sedang dalam siasatan, dan ada beberapa perkara yang perlu dipastikan kerana berdasarkan siasatan awal, banyak persoalan perlu dirungkai terlebih dahulu berhubung ketiga-tiga laporan polis itu.“Isnin atau Selasa minggu depan, kita (akan) tahu hala tujunya (perkembangan kes ini),” katanya kepada pemberita selepas menyampaikan sijil penghargaan kepada anggota polis di Bukit Aman, semalam.Beliau berkata pada mulanya polis melihat ada unsur-unsur berkaitan pemerasan dan fitnah berkaitan kes itu, dan beliau mengarahkan timbalan pengarah jabatan siasatan jenayah Bukit Aman untuk mengkaji isu itu dengan lebih mendalam.“Kita tidak mahu membuang masa kerana laporan dibuat yang mendakwa berlakunya beberapa perbuatan salah laku ini (didapati) lebih kepada perbalahan antara dua orang yang pernah menjalankan perniagaan,” katanya.Baru-baru ini, SPRM membuat laporan polis berhubung tohmahan seorang ahli perniagaan terhadap pegawai agensi itu, kononnya beliau diugut pegawai SPRM berkaitan siasatan kes Macau Scam, baru-baru ini.Sementara itu dalam perkembangan berasingan, Hamid berkata polis menahan seorang lelaki yang mengugut akan membunuh ketua polis negara baru-baru ini.Tanpa mendedahkan butiran lanjut, beliau berkata individu itu sudah dibebaskan, selepas perbuatan itu didapati lebih kepada tindakan untuk melepaskan geram.Pada 1 Disember lepas, PDRM dilaporkan memburu seorang lelaki yang membuat ugutan akan menembak mati Hamid, dengan mendakwa dirinya ketua komander kumpulan pengganas Harimau Pembebasan Tamil Eelam (LTTE).


Najib akan mohon peguam diraja dari UK rayu kes SRC

Bekas Perdana Menteri Najib Razak akan memohon Peguam Diraja dari United Kingdom untuk rayuannya bagi membatalkan sabitan serta hukuman penjara 12 tahun dan denda RM210 juta bagi kes melibatkan dana SRC International Sdn Bhd di Mahkamah Persekutuan.Timbalan pendakwa raya Mohd Ashrof Andrin Kamarul berkata peguam utama Najib, Muhammad Shafee Abdullah memaklumkan perkara itu kepada pendaftar Mahkamah Persekutuan Siti Hajar Mustaffa semasa prosiding dalam talian hari ini.“Pembelaan akan menulis surat kepada Mahkamah Persekutuan selewat-lewatnya esok mengenai hasrat untuk memohon Peguam Diraja dari UK untuk menghadiri dan berhujah mengenai rayuan Najib. Mahkamah menetapkan 28 Januari untuk pengurusan kes seterusnya bagi menentukan langkah berikutnya untuk rayuan,” katanya kepada pemberita di sini.Pelantikan Peguam Diraja itu akan dibuat secara ad-hoc selepas mendapat kebenaran daripada mahkamah Malaysia.Mahkamah juga menetapkan 15 dan 16 Mac untuk mendengar rayuan Najib untuk mengemukakan bukti baharu.Pada 7 Disember lepas, Mahkamah Rayuan menolak permohonan Najib untuk mengemukakan bukti baharu bagi rayuannya dalam kes SRC dengan memutuskan bahawa Najib gagal memenuhi Seksyen 61 Akta Mahkamah Kehakiman secara kumulatif bahawa bukti baharu diperlukan untuk keadilan dalam kes itu.Sehari selepas itu, mahkamah sama mengekalkan sabitan serta hukuman penjara 12 tahun dan denda RM210 juta terhadap Najib bagi kesalahan menyeleweng RM42 juta dana SRC.Hakim Abdul Karim Abdul Jalil, yang mengetuai panel tiga hakim terdiri dari Has Zanah Mehat dan Vazeer Alam Mydin Meera, menolak rayuan Najib terhadap keputusan Mahkamah Tinggi Kuala Lumpur bertarikh 28 Julai 2020.Pada hari sama, Najib, 69, memfailkan notis rayuan kepada Mahkamah Persekutuan.


1MDB peroleh injunksi AS$1.4 bilion terhadap Jho Low dan bapanya

1Malaysia Development Berhad (1MDB) dan sebuah anak syarikatnya memperoleh injunksi sementara dari Mahkamah Tinggi bagi menghalang ahli perniagaan yang dikehendaki Low Taek Jho atau “Jho Low” daripada memindahkan atau melupuskan mana-mana asetnya di Malaysia bernilai sehingga AS$1.03 bilion.Mahkamah juga membenarkan permohonan injunksi sementara yang dipohon syarikat sama ke atas bapa Jho Low, Larry Low Hock Peng melibatkan aset bernilai AS$401.5 juta.Peguam 1MDB Siva Kumar Kanagasabai berkata hakim Hayatul Akmal Abdul Aziz membenarkan injunksi itu dikuatkuasakan sehingga permohonan antara parti diselesaikan.“Injunksi sementara diberikan dengan terma yang sama dengan perintah antara pihak yang dikeluarkan. Mahkamah menetapkan 25 Mei untuk pendengaran permohonan antara pihak,” kata peguam itu selepas prosiding yang berlangsung secara maya semalam. 1MDB dan anak syarikatnya, Global Diversified Investment Company Limited (sebelum ini dikenali sebagai 1MDB Global Investments Limited) diwakili peguam Wong Chee Lin, Dhanyaa Shreeya, Kong Xin Qing dan Tommy Lim sementara M Puravalen, Chong Mun Fong dan Wong Hong Yi mewakili Jho Low dan bapanya. Pada 15 Mac, Hayatul membenarkan permohonan injunksi mareva 1MDB dan Global Diversified yang merupakan plaintif pertama dan kelima dalam saman 1MDB terhadap Jho Low, bapa beliau dan beberapa individu lain.Injunksi mareva merupakan perintah sementara yang mengekang defendan daripada melupuskan aset sehingga keputusan dicapai dalam kes antara plaintif dan defendan.Injunksi itu juga mengehadkan Jho Low dan bapanya daripada membelanjakan tidak lebih daripada RM20,000 sebulan bagi setiap perbelanjaan sara hidup dan perbelanjaan guaman dan jika mereka mahu amaun yang lebih, mereka perlu mendapatkan kebenaran bertulis daripada peguam-peguam 1MDB dan Global Diversified.Pada 7 Mei 2021, 1MDB dan empat anak syarikatnya iaitu Global Diversified, 1MDB Energy Holdings Limited, 1MDB Energy Limited dan 1MDB Energy (Langat) Limited, memfailkan saman AS$3.7837 bilion terhadap Jho Low; bapanya; ibunya Puan Sri Goh Gaik Ewe; kakak Jho Low, May Lin; adik lelakinya Taek Szen serta rakan sekutunya Eric Tan Kim Loong.


Shahidan akan pertahan Arau bawah PN

Pemimpin Umno Perlis Shahidan Kassim akan dinamakan sebagai calon Perikatan Nasional (PN) untuk mempertahankan kerusi Arau, di mana langkah tersebut dilihat bakal menjejaskan kerusi tradisi Barisan Nasional (BN) itu sekali gus mengancam penguasaannya di utara negara.
Utusan Malaysia melaporkan pencalonan Shahidan akan diumumkan secara rasmi malam ini dalam acara pengumuman calon PN di negeri itu.
Shahidan yang merupakan pengkritik lantang terhadap kepimpinan Presiden Umno Ahmad Zahid Hamidi, turut mengesahkan pencalonannya selepas dua hari lalu digugurkan daripada senarai calon BN.
Beliau berkata kerusi itu akan bertukar kepada kerusi PN pada 19 November depan.
"Insya Allah selain Parlimen Arau, empat kerusi Dewan Undangan Negeri (DUN) dalam tangan dan satu lagi DUN tunggu," katanya kepada Utusan Malaysia.
Shahidan merupakan antara pimpinan Umno yang membantah langkah Zahid untuk memutuskan kerjasama dengan Bersatu, di mana kerajaan campuran tertubuh selepas kerjasama antara Umno, PAS dan GPS selepas kejatuhan pentadbiran Pakatan Harapan di Putrajaya pada 2020.
Shahidan turut menyelar Zahid kerana bekerjasama dengan Presiden PKR Anwar Ibrahim dalam percubannya untuk menjatuhkan Muhyiddin Yassin sebagai perdana menteri.
Terdahulu, PN tidak mengumumkan calonnya di Arau di mana ia mencetuskan spekulasi bahawa kerusi itu akan diperuntukkan kepada Shahidan.
Tidak seperti kebanyakan negeri, Perlis akan mengadakan pilihan raya peringkat persekutuan dan negeri pada Pilihan Raya Umum ke-15 yang dijadualkan 19 November ini.
Perlis juga merupakan salah satu negeri yang kekal dipertahankan oleh BN pada pilihan raya umum 2018 ketika gabungan itu tumbang di Putrajaya.


Kes sembuh catat angka tertinggi, 5,718 dilaporkan pulih

Sebanyak 2,720 kes baru Covid-19 dikesan hari ini, menjadikan angka keseluruhan penularan dalam negara berjumlah 269,165, kata Ketua Pengarah Kesihatan Dr Noor Hisham Abdullah.Katanya, sebanyak 5,718 pesakit pulih dan dibenarkan pulang, menjadikan jumlah keseluruhan angka sembuh 224,063 kes.“Selangor kekal mencatatkan kes harian tertinggi iaitu sebanyak 1,300 kes diikuti Johor (451), Kuala Lumpur (318), Sarawak (193) dan Sabah (132),” katanya dalam sidang media harian.Katanya, kes aktif dengan kebolehjangkitan pula berjumlah 44,129.“Daripada jumlah itu 253 pesakit di tempatkan di Unit Rawatan Rapi termasuk 118 memerlukan bantuan alat pernafasan,” katanya.Noor Hisham memaklumkan terdapat lapan lagi kematian, menjadikan jumlah mangsa yang maut meningkat kepada 983 orang.


Kerajaan kekalkan harga siling ayam RM9.40 sekilo

Kerajaan bersetuju penetapan harga siling bagi ayam standard di pasaran diteruskan pada harga RM9.40 sekilogram, kata Menteri Perdagangan Dalam Negeri dan Hal Ehwal Pengguna Alexander Nanta Linggi.
Beliau berkata persetujuan yang dicapai secara sebulat suara oleh jemaah menteri dua hari lepas turut menyaksikan harga ayam tidak akan diapungkan di pasaran ekoran kegusaran yang ditimbulkan oleh segelintir pihak.
"Perincian lanjut berhubung keputusan meneruskan penetapan harga siling bagi ayam standard di seluruh negara akan diumumkan secara lebih lanjut dalam pasca mesyuarat Jawatankuasa Pasukan Khas Jihad Menangani Inflasi esok," katanya dalam ciapan di Twitter rasmi.
Pada 30 Julai lepas Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Azman Mohd Yusof dilaporkan berkata mekanisme pelaksanaan harga siling ayam standard RM9.40 sekilogram di semenanjung mungkin tidak akan diteruskan kerajaan selepas 31 Ogos memandangkan bekalannya didapati semakin stabil hari demi hari.
Ini kerana harga pasaran ayam bulat sekarang berada di bawah siling malah terdapat penjual menawarkan harga serendah RM6.99 sekilogram.
Sebelum ini Menteri Pertanian dan Industri Makanan Ronald Kiandee dalam satu kenyataan berkata kerajaan akan mengkaji semula penetapan harga siling ayam standard serta kebenaran mengeksport selepas 31 Ogos ini.


Makanan sedap, tetapi tikus maharajalela

Ketika tumpuan banyak diberikan terhadap usaha membendung Covid-19 sejak dua tahun lalu, masalah lain masih berterusan termasuk isu kesihatan yang melibatkan kebersihan restoran dan kedai makan.Di sekitar daerah Petaling sahaja, beberapa kedai makan dilihat cuai dan bersikap sambil lewa dalam langkah-langkah mengekalkan tahap kebersihan, di mana ia boleh menyebabkan penularan penyakit berjangkit dalam kalangan pelanggan.Pemeriksaan MalaysiaNow mendapati beberapa kedai makan berada dalam keadaan tidak bersih di sekitar Subang, Puchong dan Shah Alam, di mana beberapa premis dikelilingi sampah-sarap dan saluran longkang tersumbat dengan sisa makanan.Di beberapa kedai makan tepi jalan di Subang, kulat ditemui tumbuh di singki dan kawasan dapurnya.Fatimatul Zahra, 24, menetap di Subang Jaya sejak kecil dan sering makan bersama rakan-rakannya di restoran sekitar kawasan kejiranan SS15.Ketika bercakap kepada MalaysiaNow, dia menceritakan pengalamannya melihat seekor tikus bersaiz besar seperti seekor kucing di luar sebuah restoran baru-baru ini.Katanya, ia merupakan satu “perkara yang biasa” yang dilihatnya di sekitar bandar tempat tinggalnya, bahkan sudah terbiasa dengan perkara sedemikian.“Selagi tikus ada di luar dan tidak mendekati saya, saya okay,” katanya.“Tambahan pula makanannya sedap dan saya tidak pernah mengalami keracunan makanan waktu makan di sana, jadi saya rasa tidak mengapa.”Dia berkata orang ramai masih makan di restoran atau gerai makan walaupun keadaannya tidak bersih kerana makanannya sedap dan suasana di premis itu juga sesuai untuk bergaul dengan rakan-rakan.“Sama juga macam kedai mamak yang kotor,” katanya.“Tidak kira banyak berapa kali masuk berita, orang masih pergi ke sana kerana ia adalah tempat terbaik untuk bersosial.”Suasana bahagian dapur kedai makan tepi jalan di SS19 dilihat perlu dibersihkan dari sisa makanan dan lekatan minyak yang tebal.Rajaselvam, yang tinggal di USJ 18 dan kerap ke restoran di sekitar USJ dan Shah Alam turut bersetuju.Bagaimanapun, katanya tidak semua kedai makan mempunyai masalah kebersihan.“Tidak semua restoran di Petaling kotor. Saya boleh kata ada beberapa restoran boleh dianggap sebagai ‘kurang bersih’,” katanya.“Namun walaupun beberapa tempat tersebut tidak begitu bersih, orang masih pergi ke sana untuk melepak.”Kadang-kadang, katanya, orang ramai sanggup bersabar dengan keadaan yang tidak bersih semata-mata untuk tidak ketinggalan dengan trend terkini.Rajaselvam memberi contoh trend teh boba yang yang menyaksikan kedai-kedai menjual minuman popular Taiwan itu dibuka sekitar SS15 seperti cendawan selepas hujan.“Bukan satu hal yang luar biasa untuk lihat orang ramai berkerumun di gerai tersebut, walaupun tikus lalu-lalang di kaki mereka.”Awal tahun ini, jabatan kesihatan Majlis Bandaraya Subang Jaya (MBSJ) menangkap dan meracun 161 tikus di lorong belakang Jalan SS15/4D.Ahli Majlis MBSJ Ken Chia turut memuat naik gambar tikus yang berjaya ditangkap di akaun Facebook, mencetuskan pelbagai reaksi daripada orang ramai terhadap program “pemusnahan tikus” tersebut.Usaha sedemikian dijalankan sejak 2013, namun masalah tikus masih tidak kunjung reda.Fatimatul berkata, pembiakan mendadak tikus mungkin disebabkan oleh pengurusan sisa makanan yang tidak betul di lorong belakang restoran dan sisa minyak dari restoran sehingga menyebabkan longkang tersumbat.Perkara ini terus menjadi isu walaupun pengusaha restoran diwajibkan memasang perangkap minyak di dapur mereka.Bagaimanapun, Rajaselvam berkata, akhirnya perkara ini terpulang kepada orang ramai untuk sama-sama menjaga kebersihan di tempat awam.“Apabila bercakap tentang kebersihan, semua orang perlu mengambil bahagian dan menyedari akibat jangka panjang jika hal ini terus berlarutan,” kata Rajaselvam.“Tanpa peraturan ketat dan kerjasama daripada semua pihak, kedai makan yang kotor akan terus menjadi masalah dan boleh menjadi punca kepada penularan penyakit berjangkit.”


Raja Melayu akan bertemu, pencarian PM baru diteruskan

Yang di-Pertuan Agong mengundang raja-raja Melayu ke Istana Negara dalam usaha merungkai kemelut proses pelantikan perdana menteri diteruskan.
Dalam sebuah kenyataan, Istana Negara berkata pertemuan itu adalah bagi mendapatkan pandangan raja Melayu bagi mencapai keputusan demi kepentingan negara dan rakyat.
Kenyataan yang dikeluarkan Istana Negara hari ini adalah susulan beberapa sesi mengadap sejak pagi tadi, termasuk Pengerusi Barisan Nasional Ahmad Zahid Hamidi dan timbalannya, Mohamad Hasan.
Ketua Setiausaha Negara Mohd Zuki Ali dan Speaker Dewan Rakyat Azhar Harun juga turut dilihat masuk dari pintu pagar Istana Negara.
Selain itu, pemimpin Gabungan Parti Sarawak (GPS) turut dipanggil mengadap termasuk Fadillah Yusof dan Alexander Nanta Linggi.


Umno Selangor fail bantahan pelucutan hak wang RM2.7 juta

Badan Perhubungan Umno Selangor (Umno Selangor) memfailkan bantahan awal, terhadap permohonan kerajaan untuk melucut hak wang berjumlah RM2,738,525.08 yang dirampas daripada pihaknya.Wang yang disita Suruhanjaya Pencegahan Rasuah Malaysia (SPRM) daripada badan politik tersebut, didakwa berkaitan dengan skandal penyelewangan dana 1Malaysia Development Berhad (1MDB).Peguam yang mewakili Umno Selangor Muzzammil Merican ketika dihubungi Bernama berkata, notis bantahan tersebut telah disampaikan melalui satu surat kepada Mahkamah Tinggi Kuala Lumpur, pada 22 September lepas.“Bantahan ini berkaitan dengan cara prosiding lucut hak ini dimulakan. Pihak kami akan berhujah bahawa prosiding ini telah dimulakan dengan cara salah.“Semalam dijadualkan untuk pendengaran tersebut, tetapi berikutan Perintah Kawalan Pergerakan Bersyarat (PKPB) yang sedang berkuat kuasa di Selangor, Kuala Lumpur dan Putrajaya, bermula 14 hingga 27 Oktober,  jadi prosiding telah dilapangkan,” katanya.Muzzammil berkata Hakim Datuk Muhammad Jamil Hussin, telah menetapkan 27 November depan untuk pendengaran notis bantahan awal berkenaan.Permohonan lucut hak itu difailkan pendakwaan selaku pemohon terhadap Umno Selangor, yang dinamakan sebagai responden mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.Sebelum ini, bekas Ketua Pesuruhjaya SPRM Latheefa Koya dilaporkan berkata, agensi itu memfailkan permohonan terhadap 41 responden untuk mendapatkan semula kira-kira RM270 juta yang mempunyai kaitan dengan 1MDB.SPRM percaya wang berkenaan dipindahkan daripada akaun bekas perdana menteri Najib Razak.


‘Taliban 2.0′ berdepan cabaran bersihkan imej, kata penasihat khas Wisma Putra

Afghanistan yang ditunjangi Taliban mahu menunjukkan komitmen terhadap pembaharuan di negara itu namun tidak mampu berbuat demikian kerana hanya baru tiga bulan menguasai negara tersebut, kata Penasihat khas Wisma Putra mengenai Afghanistan, Ahmad Azam Ab Rahman.Beliau berkata, “Taliban 2.0” tidak sama dengan yang memegang tampuk pemerintahan negara itu sebelum penjajahan Amerika Syarikat (AS) pada 2001.“Taliban menyatakan bahawa mereka baru berkuasa tidak sampai tiga bulan. Kata mereka siapa yang boleh tadbir negara dalam masa tiga bulan dan menjangkakan semua selesai dalam masa tiga bulan?,” katanya kepada MalaysiaNow.“Taliban juga menyatakan bahawa kerajaan sekarang bersifat interim dan bukan ‘fully-fledge’. Mereka dalam proses mengenalpasti individu yang profesional dan boleh menguatkan kerajaan yang ada sekarang.”Katanya, perbezaan antara Taliban lama dan baru sama bezanya antara masyarakat Melayu pada 1970-an yang lebih tertutup dan jumud berbanding pada tahun 2021 yang lebih terbuka.Timbalan Menteri Luar Negeri, Kamarudin Jaffar pada 22 November memaklumkan kepada Parlimen bahawa kerajaan Malaysia berhubung dengan kumpulan itu bagi membincangkan tentang demokrasi dan hak asasi manusia.Taliban mengambil alih Afghanistan susulan pengunduran tergesa-gesa tentera AS pada Ogos lalu setelah 20 tahun menduduki negara itu.Ramai pihak melahirkan kebimbangan terhadap ideologi radikal kumpulan itu yang pernah meletupkan patung Buddha di daerah Bamiyan.Pendekatan radikal seperti mewajibkan orang lelaki menyimpan janggut serta pemakaian burqa oleh wanita antara polisi yang masih diingati masyarakat dunia.Kumpulan itu dibentuk oleh golongan pelajar sekolah agama tradisional selepas berperang melawan penjajahan Kesatuan Soviet di Afghanistan pada 1979.Mereka menguasai Afghanistan sehingga dijatuhkan oleh tentera AS yang menduduki negara itu selepas serangan 11 September.Azam mengetuai usaha “fact-finding” Malaysia terhadap gerakan Islam itu yang diadakan pada 8 November lalu di Qatar.Beliau yang juga pesuruhjaya Suruhanjaya Bebas Tetap Hak Asasi Manusia (IPHRC) Pertubuhan Kerjasama Islam (OIC) berkata, tiga isu utama menjadi fokus pertemuan beliau dengan Taliban iaitu kerajaan inklusif, kedudukan wanita dan soal demokrasi.“Mereka menegaskan bahawa mereka terbuka dengan semua itu namun memerlukan masa. Ini kerana ada kawasan yang benar-benar konservatif sehingga tidak membenarkan wanita ke sekolah atau bekerja.“Kami menghantar pemerhati dari Global Peace Mission ke sana selama sebulan, memang keadaan di sana normal. Cuma di kawasan luar bandar masih sama kerana tidak terdedah dengan dunia luar,” katanya.Katanya, berdasarkan pertemuan dengan kumpulan itu, Taliban memerlukan masa untuk mengubah masyarakat luar bandar dan tidak boleh memaksa pembaharuan dilakukan.Ini kerana menurut pihak Taliban, penduduk dan puak-puak di kawasan itu akan berperang dengan mereka jika dipaksa mengubah cara hidup mereka secara drastik.Justeru, Azam berkata bukanlah polisi rasmi Taliban untuk tidak membenarkan wanita bersekolah atau bekerja.Mengulas mengenai laporan media mengenai situasi kebuluran dan kesukaran rakyat Afghanistan, katanya ia merupakan kes-kes terpencil.“Naratif Taliban adalah naratif ‘demonization’ oleh kuasa dan media Barat.“Berita mengenai rakyat Afghanistan menjual anak contohnya, ia dipaparkan seolah-olah semua rakyat Afghanistan terpaksa jual anak,” katanya.Azam merujuk kepada berita kepayahan hidup rakyat Afghanistan yang dijaja media Barat selepas beberapa bulan pengunduran tentera AS.Azam menambah, Taliban turut mengadu kepadanya bahawa suara mereka tidak didengari dan tiada siapa mahu membantu menyampaikan pandangan.Berdasarkan perkembangan ini, katanya Malaysia dan dunia masih belum dapat menentukan pendirian terhadap kerajaan Afghanistan.Bagaimanapun, usaha Malaysia untuk berhubung dengan Taliban dan menghantar bantuan kemanusiaan kepada Afghanistan menjadikannya lebih kehadapan berbanding OIC dan negara-negara Islam lain.“Kita lebih responsif dan antara yang terawal menghantar bantuan. Pelantikan saya ini juga hampir kepada melantik duta.“Ada kemungkinan juga OIC menggunakan dapatan kita untuk membuat keputusan sama ada mahu mengiktiraf kerajaan Afghanistan, bahkan saya berkongsikan maklumat pertemuan itu kepada wakil beberapa negara Islam,” katanya.Sehingga kini, Taliban sudah berbincang dengan beberapa negara antaranya China, Kesatuan Eropah dan AS sendiri.Pakistan pula dilaporkan mengalu-alukan pertemuan kedua Taliban-AS di Doha, Qatar.